Tuizan Premier League Ah Everton vs Chelsea (Thlirnak ) – Times Of Chinland\nTuizan Premier League Ah Everton vs Chelsea (Thlirnak )\nTui zarh sung cu FA cup quarter final pawl lek a sinan,FA cup ihsin tlafel zopawl cun Premier league an rak lek ve thung.Everton le Chelsea khal premier league round 31nak hrang tuizan ,March ni 17,Myanmar 11pm ah an do aw ve ding .\nEverton hrang Jagielka cu dam lo umsun a si ih Zouma cu remnak an neih cia bangin a club Chelsea a do thei lo ding.Everton dungkham Zouma hi Chelsea player si in Everton ah loan thawn a lek.Loan thawn Everton ih a luh zawngah Chelsea a do thei lo ding timi remnak an rak tuah cia. Chelsea ah dam lo thar an um lo ih Drinkwater le Zappacosta lawng dam lo an si.\nTui season premier league ah veikhat an rak do aw zo ih Stamford Bridge ah goal um loin an rak duhtawk aw.Tui dinhmun ah Everton hi hmat 37 thawn table 12nak an si ih Chelsea cu hmat 57 thawn table 6nak an si.\nEverton in an puai neta pahnih ah nehnak an rak hmu lo zo ih Newcastle sung le Liverpool duhtawk ti a si.Chelsea in premier league ih an puai netabik ah Wolves an duhtawkpi nan,Euope league ah an puak ciamco thung.Player an nei tha veve ih puai rorum zet le zohnuam zet kan hmu ding.\nTuizan thotho Myanmar 8:45 pm ah Fulham in Liverpool an rak mikhual ve dingin Liverpool hrang premier league hmaihruai sal theinak caantha zet a si.\nCome Back Ropi Thawn FA Cup Semi Final Ah Man City


Mino Le Social Media - Prof. J.Khum - Chinland Today Media\nDecember 21, 2017 4:25 pm·0 comments\nProf. J.Khum MA/MEd\n(Birmingham, UK), PGD in Eng (Oregon, US), PhD (Candidate, Rzeszow- Poland)\n(A Voi 22-nak LZP Senpi Pumkhawm ih Saya J Khum ih Paper)\nMino cu ti sin, tuah san duh ta hrim hrim. Vun tuah san hnu khalah a se lam ngah ding mi hnakih a ttha lam ngah ding mi lawng ruat, mah ringaw tawk emem, ruahnak hnakih phurnakin a nawr neh deuh mi pawl an si. An nawr mi vekvek cu nawr kaw thei tak an si ih, curuangah an nawr mi le an uar mi khi a hmaan mi le a ttha mi a si a thupi nasa. A hmaan lo mi le a dik lo mi an uar ngah pang citcet ahcun an nawr kaw rawk rawk thotho ding si khawh, kan nasa lo ding. Cu vek an si ruangah an nawr ding mi thil khi a hmaan, a dik le a ttha mi a si a ttul. An lakah thurawn upa (software engineer) pahnih thum umin cu pawl thurawn cu an ngai pawimawh a ttha.\nThuruat thei cin upa lawng lawng umkhawm vethung cun thu an ruat tukih an thuruah mi idea a ttha a si hmanah a cansuah thei lo dan tiang an ruat tuk ih cangsuakter dingin an pok suak dah lo ve lala. An pok suak a si hmanah mino vekin phurnak an nei tam lo ih betah thazang lamah khal an cak tuk nawn lo ruangah ziang an su kaw vak lo, ve lala.\nA si ahcun mino cu hardware model sang si software model niam mi cet thilri vek an si ih upa pawl cu software model sang zet si ih hardware model niam zet cet thilri vek an si. Cu tei pahnih cu komin upa pawl ih software model sang zet chu thlawnin mino hardware sungah vun than nungna, a ruum nasa ding.\nMedia cu medium ti mi tongfang ih plural form a si. Feet khal foot ti mi tongfang ih plural form a si ve. Feet 1, feet 2, kan hei ti hluahhlo men nan a thu ngai ahcun foot 1, feet 2 ti ih siar ding a si. TV hi medium poimawh zet a si ih. Tu hlan ahcun radio tla hi medium lar tak a rak si. Curuangah TV le radio pawl cu media an si. Tu san ahcun internet ihsi hman thei mi instagram, facebook, whatsapp, we-chat, viber ti pawl hi media lar tak an si. Print media lakih tel mi newspaper, magazine, journal pawl ih larnak a tla niam ih, online media a si mi, a tlunih tarlang mi, pawl khi an lar deuh. Rual pawlnak, tthianrual komnak le thuthang theihnak hrang simaw ih kan hman mi pawl hi social media cu an si mai. Ahleicein facebook khi vun sim sehla.\nFacebook (founder Mark Zukerberg, established in 2003 as facemash, in 2004 as facebok) Media pawl nunnak cu advertisement a si. Subscriber (siartu/latu) an tam ih copy a tam len advertisement man tla a khung. Facebook neitu Mark khal hin kan hman ttangkainak cu remcang ih lain in hmang ttangkai ve. Tui kum ah Mark hi kum 33 lawng a si hrih nan 2017 record ih kan hmuh vek a si le leilungtlun minung million 2000 laiin kan hman sak thlang ruangah a lennak khal US$ 71.5 billion hung siin leitlun milian bik top 5 ah a kai so ta riai. Kan ramah khal hin facebook hmangtu kan rak tam zet. Mi pum ting hra luan laiin facebook kan hmang. Cui ting hra ahcun a zatek zawngih ttuatin kum 19-35 karlak mino in 60% kan luah.\nA hman dan ttangkai pawl\nCozah ttha (ti ve phawt thlang mai sehla) kan nei ih, curuangah media ih sim, rel leh ngan mi hin hmual a nei phah thlang. Tahtthimnakah Zohmun ih phun u tlawng (high school) sayagyi cu zu a in ri ringring ruangah transfer certificate (TC) tla lak theih loh tluk a si. Cumi cu facebook-ah an ngan ih an post. Hma khat teah ‘vur’ ti’n tlawng uk sayagyi thar an ngah lohli. Kalemyo vanzam ttumnak kerawn khal caw an tlang ciamco lai ka hmu ih, leitlun ih khawpi sung ih vanzam kerawn umsun lawng si loin vanzam runway ih caw tlang ciamco umsun a si bet, ka hei ti ih ka post pan lo maw. Cu cun caw an tlangter nawn lo riai. Cu lo tla tampi a um ding. Tuah tthatnak reform thinlung keng ringringin, kan ni ih “Ka hricu hi a tum ve lo maw?” tivek menmen kan post rero hnak cun hmual a nei deuh ke.\nKan zuk pawl album vekih kan ret khawlnak hrangah tla a ttha viau. Asinan hard copy album neih lo phah nakah hman lo ding. Culole facebook hi se thutthi pang sehla ka aa thei men ding. Rak siartu midang hrang tthathnemnak a nei thei ding kan ton teh mi thil te te kan hlawmawk hi a ttangkai nasa. Cun thuthang sim theihawknak hrang khalah a ttha zet fawn. Nupi hawlnak hrang khalah (a ttha bik si lem lo khal sehla) a hman theih ih rualpi ttha hawlnak, hnattuan hawlnak hrang ti bang pawlah khalah a ttha bet lai. Cu tthehin ma’ hnattuan dan tarlang(advertise)nak hrang tla ah a ttha lala. Thu theih duh theih theinak hrangah tla a ttangkai zet.\nA hman dan ttha lo pawl\nRawl suan phah ih online cu a poi lo men thei nan, online phah ih rawl suan belte a ci lo ding. Facebook hi kan mahin hmang nungna, anih cun in hmang lo hram seh law. Nupi pasal hawlnak hrang a ttha kan ti ko nain nupi pasal nei zo pawl hrang pomlai tthen phahnak ahcun hman lo ding. Mi hrang tthathnemnak a nei mi thu post ding kan thei lo a si len daitei um men ding. Elawk thei tak thu (controversy) pawl post rero lo ding. Posi a tthing duh, lo le a uih duh. Sakhaw humhalh timi hi sakhaw dang do ti thawn a bangaw lo vek thothoin phunhnam humhalh ti khal cu phunhnam dang do ti thawn a bangaw lo ve ti theih fiang a ttha.\nHnam dang mino pawl cu an mawinak hi pumcawmnak hrangah hmangin modelling, fashion industry le airways company pawlah flight attendant tuan theinakah an hmang ih kum 5 kum 10 sungah in ttha lo ttha an din man. Kannih cu hmel ttha deuh le ruangrai le tituai ttha deuh kan um khallen ler tonnakah le cuu lo tuk hlam helhel ih nupi pasal neihnak, nau awih tonnak menah kan hmang. Cuvek si nawn loin hmailam hrang dinhmun sawh hngehnakah tla hmang ve uh si. Like le comment tam pawl cun facebook free-in an hmang thei ti le si hmun cuang si loi, like hmu tam ding men ih sexy deuh deuh ih pholangawk rero hi buainak kotu men a si.\nRalrin ding mi pawl\nHmin lem hmangtu an tam ih mipa si nacing nunau pic le hmin hmang na, nunau si nacing mipa pic le hmin hmang na an tam tuk ruangah kan nun thumuril le thuthup simnak ding kan online friend pawl lakah kan ralring pei uh. Data kidnapping khal hi kan lakah a mikhual ciamco nawn lo. Kiang ih minung a takih a umtu inleng, rualpi lole sungkaw member phatsan tahrat ih facebook ih kan burbun san daih cun mi phungphai thlu lo kan si ding. Phone kha hi run ring hman sehla midang mipum ih in ra tong le kan kom rero lai hnen ih “In rak ngaithiam, ka vun kai lawk ke,” ti’ ngaithiam dil ta lawngin kan kei kei uh. Cuvek ih kan ti lo a si ahcun mi phungphai thlu lo tak kan si ding. Ro pek ding tu le fa ka nei lo ih, nang hi ro pek dingah ka lo hril. Na address le bank account tivek in run sim aw, tangka ka lo kuat theinak dingah, tivek ih ca a ra thlen cun cui ca lo kuattu cu unfriend aw la, block cih vurvo aw. Na buai sau hlanah.\nFala pawl hrang hi hi ka vun sim bet duh lai. Biakinn sungih ‘Yes I do’ kan ti pi hrih lo le hamawknak (engagement) hman kan tuah pit hrih lo kan tlangval kha pomaw cekci, kuahaw cukco le hnamaw zik vovo vekih zuk lak ih post lo ding. Kan ton lai mi hi kan duhdawt bik an si vivo ruangah lehhnuah na mitthli titla tamtu tla an si leh pang ding. “Kan piatawk tikah cun ka delete leh mai ding si si,” ti aw hlah. Mi ziangmawzatin an rak save man thotho ding. O le aw ruang le kan word combination duhdan bangawk lo ruangih kan pherh celcel hman awloksong zo nak ilak ih, kan facebook word combination a ra um bet hi cu luak a suak zik zik, sung a dok zik zik, lu a zingter bet, um ngaihnak theih a har. Tu hnu kum ziangmaw zat ahcun A B Ci kan zir sal ih hram kan thok thluh a ttul lai ding, phanum tak a si. A cang thei hram ahcun kanni Phunsang tlawngkai ding, kai lai leh kai zo, lole mi’ lak tlang cinri cun facebook le media pawl ih thu kan ngan tikah a spelling kimin ngan cio kan zuam pei.\nA tthatnak hmuah sorbawk siin a tthat lonak ihsi fihlim tahratih kan hman thiam le social media hi kan tthatpiin kan hlawkpi ding. Cu loih atu vek menih kan hman rero cun kan hmang ttangkainak hnakin ani’ in hman ttangkainak hi a tam sawn ding ih, a eksia fang kan ngah ding. Take the control over it and be the master, not the victim.


Zumnak ih Hrampi - Chinland Today Media\nJanuary 15, 2012 12:47 am·0 comments\nA hramthok ah Thu a rak um. Cuih Thu cu Pathian thawn a um ih Pathian a si. A hramthok ihsin cuih Thu cu Pathian thawn a um zo. Amah sung ihsin Pathian in ziang hmuahhmuah a seemsuah; seemsuahmi thil hmuahhmuah sung ahhin Amah tel lo ih tuahmi pakhat te hman a um lo.\n–\tJohn 1:1-3\nBible Siar Ding: Luke 6:27-49\nVanlam nunnak sungih a tthangso ringringmi si kan duh asile hrihram taktak kan neih a ttul ding. Kan hrangah ‘Zumnak ih Hram’ siar lo hram dang zianghman a um lo. Kan hnattuan cangvaihnak zate le kan hnenih thil thleng ding zate cu an thupi thluh, ziangahtile kan hrambunnak Jesuh Lungpi kan neih ruangah a si. Lungpi (Rock) parah na ding asile ziangvek huham hman in a lo tthawn thei lo ding. Pathian ih Ttongkam siar lo ziangdang thil parah saktuah theinak ding a um lo. Ziangtinkim cu vutnel an si. Ziangtinkim cu an kekkuai thluh ding. Ziangdang thil pakhatkhat parah si loin Pathian Ttongkam parih na sak a si ahcun – na thinlung ih na ruahmi, na thutheih theinak le na phuurnak pawl – cu hrambunnak ah rinsan tlak zianghman an um lo, hrambunnak hmun kan neihsun cu Pathian Ttongkam lawng a si.\nKan hrambunnak ding cu vutnel hnakin a tthat deuh a ttul, ih Pathian Thu a tel lo ahcun vutnel vek men an si. Thil ziangvek khal kumkhua a hmun ringring dingmi zianghman an um lo. “Bawipa ih Ni cu rin lopi ah fifir bangin a ra ding. Cuih ni ah van pawl cu huuk celcel in an hloral dingih van ih a ummi hmuahhmuah tla an kaang dingih an siatral ttheh ding. Cule leilung cu a parih a ummi thil hmuahhmuah thawn a hloral ding a si,” ti’n in sim (2 Peter 3:10). Sikhalsehla Pathian Ttongkam fang khat te hman a siatral lo ding ti’n in sim (Matt. 5:18). Ka nun diriamtertu pakhat cu, “Maw Bawipa, Na Thu cu kumkhua in a hmun ding; vancung ih a hnget zomi thu a si” (Saam 119:98) timi hi a si. Saam hlangantu in, “Na hmin le na thupekmi pawl cu a saangbik ih na langter ruangah” a ti (Saam 138:2). Ka nun saktuahtubik cu Pathian Ttongkam a si.\nPathian in leilung seemsuahnak dingah A Ttongkam a hmang. Kannih cu Pathian Thu ih sersiammi leilung parah kan um ih minung million tampi khua kan sa. Jesuh, Pathian Ttongkam in a langlomi thil pawl hmangin hna a ttuan. A seemsuahmi thil zate sung ahhin Amah tel loih tuahmi pakhat hman a um lo (John 1:3). Bible ih a simmi sungah nung aw, Cungnungbik Bawipa theihnak sungah hngatsan aw.\n“Milai nunnak cu rawl lawngin a si lo. Pathian hmurkaa ihsin a suakmi Ttongkam ihsin a si sawn” (Matt. 4:4). Pathian Thu parah nung awla a lennak hmusuak in ceen aw.


US Vanzam Leng A Tla - Chinland Today Media\nFebruary 14, 2009 3:10 pm·0 comments\nUS Vanzamleng Continental Connection Flight 3407 cu Buffalo Niagara International Airport ih ttum a tum laifang Airport ihsi Km 8 ihhla ah a tla ih, A sungih minung 50 cu an thithluh. Hi vanzamleng hi minung 74 to theinak Q 400 Bombardier Aircraft asi ih. Colgan Air ih kilkhawi laimi asi. Newark Liberty International Airport, New Jersey ihsi zuangsuakmi a si.\nFBI thupuangtu Richard kolko cun hi vanzam tlah leh Security pawlhi pehtlaih awknak an neilo asi menthei tiah a sim. Buffalo Air traffic Control Radio ihsi a lang danah hi Vanzam a tlak hlan deuhte ah A mawngtu nunau Pilot in Air traffic pawl a bia ih cumi hnute ah Air Controller pawlin biaksal an tumih be letsaltu an um nawnlo tiah an sim. National Transportation Safety Boord cun hi Vanzam tlakdan zingzawi dingah mizansun ah mithiam pawl a thlahcih.\nWashington ih Homeland Security Department thu puangtu Amy Kudwa cun hi Vanzam tla ahhin misual thilti mi asi a zumlo thu a sim.Hi Vanzam tlakzik zawng rakhmutu Tony Tatra cun hi Vanzam hi a tlak hlante ihsin buainak aneiih a thla kehlam a niam deuhcia tin a sim. Hi Vanzam tlak ruangah leilung parih rakum mi pakhat a thi ih midang pahnih in hriamhma natuklo an tuar.a tlaknak kiangkap ih In 12 sungih minung pawlcu hmunhim lamah thiarsuak thluh an si. August 27, 2006 ah khan Lexington Kentucky ihsi zuangsuak ding Comair Jetliner vanzam khal a rak cangsuak zoih minung 50 lai an rakthizo.\nUS Ralkap Missile In Pakistan Ram Kap\nMizan zanlai fang hrawngah US raldo nak Vanzam Pilot umlo Drone cun Afghanistan ram ihsin Pakistan ram sungih South Waziristan bialih Shrawangai Nazarkhel khuacu Missile in a kapsal lala ih minung 27 an thiih midang ziang mawzatin hriamhma anpu tiah Pakistan intelligence thupuangtu pawlin an sim.\nHi Missile an kahnak hmunhi Afghanistan ramleh Pakistan ramri Al-Qaida pawlih umnak hmunpi asiih. US ralkap pawlin Al-Qaida hotu Osama Binladen leh Ayman Al- Zawahri an um an zum ruangah an kap a si. US ralkap pawlhin nikum July thlacem zawngih sin Pakistan ramsungih Al-Qaida pawlih umnak hmun pawlhi Pilot umlo Vanzam Drone in MIssile ttum 30 lenglo an kapih Missile bomb 200 lenglo an thlakzo. Pakistan cozah cun US ralkap pawlin an ramsungih Missile an kap lut ringring cu a sawisel ve ringringih US ralkap pawlih missile kahnak hmun cu civil pawlih umnak hmun asi tiah Pakistan Intelligence pawlcun asimbet.\nNiagara Falls Tlaser Pi Ah Dawp Thla


Nitin Manna: Hmuihmel Thar | VCTH\nNitin Manna: Hmuihmel Thar\nHome » Nitin Manna » Nitin Manna: Hmuihmel Thar\nCule nun thar ziaza nan hruk aw zo ih\ncuih nun thar cu a sersiamtu Pathian in\nAmah ih hmuihmel keng sinsin vingvo dingin\ncat loin a tharter ringring.\nCutiih a tharternak cu\nAmah famkimzet ih\nnan theih suaknak ding hrangah a si.\n– Kolose 3:10 [Kolose 3:1-11]\nMedia a famkimmi atu kan san ah zuklam ih mithiam thuron pawl cu lo theih loin an thupi thlang. Mi thin nuamtertu pawl, lek thiam pawl, naingnganzi tama pawl, le hnatuannak hruaitu pawl cu leilungpi ih mit hmuh ah an thil tawlrel daan mai’ duhduh ih cangvai tla an bang. Hih mankhungzet ih hlangmi thuron pawl cun minung pawl ih hmuh daan ah zoh mawi dingin an tuah thei ih a caancaan ah an milai pawl ih sunglam nun diktak le mipi ih hmuh daan an danglamter thei.\nA ngaingai ahcun, minung ih kan ttulmi cu lenglam tuah tthatmi si loin sunglam nun thlengh awknak sawn a si. Kan nun a thuknakbik ih natnak cu man ol teih rem theih a si lo. Cumi pawl cu kan thinlung le kan ruahnak sungih ummi pawl thawn direct in an pehtlai aw ih, Pathian ih sersiammi thawn ziangtluk in a hlat aw timi an langter. Asinan cuvek thlengh awknak cu milai ti theimi leng ah a si.\nKhrih lawng in thlengh awknak taktak cu in pe thei – a lenglam ih a langmi remter menmi si loin sunglam nun thlengh awknak cu! Paul in Khrih sungih kumkhua nunnak: “Nun thar nan hruk aw zo ih cuih nun thar cu a sersiamtu Pathian in Amai’ hmuihmel keng sinsin vingvo dingin cat loin a tharter ringring,” a ti (Kolose 3:10).\nNunnak thar! Ziangtluk in ruahsannak thawn a khatmi ttongkam so a si! Khrih in Amai’ sungah mi thar ah in thlengh zo – a lenglam zoh mawinak men si loin thinlung thar a neimi minung ah in canter.\nThlarau Thianghlim in\nkan sunglam nun ah\nJesuh Khrih ih hmuihmel\nfiangzet in a cuangter.\n– Bill Crowd


Malakhi 1 (Malachi 1)\nMalakhi cabu hi 500 BC hrawng Jerusalem Biakinn sak sal hnu ziangtik lai maw caan ih nganmi a si. Profet ih tumtah mi cu -puithiam pawl le miseenpi pawl kha Pathian thawn an thukamnak rinsan tlak in tharter salnak ding thu kha a si. Pathian ih miphun pawlih nunnak le biaknak ah daithlannak le hlohralnak a um ti cu a fiang. Puithiam le mipi pawl in Pathian kha an pek ding, an neih mi peknak pawl pe loin le a zirhnak bangtuk ih nung loin an bum. Asinain Bawipa in a miphun pawl thuṭhen ding le thianter dingah a ra ding ih a hlankhan in a lamzin sial ciatu ding le a thukam phuang dingah milai a thlah ding.\nIsrael ih sualnak (1:1-2:16)\nPathian ih thuṭhennak le a zaangfahnak (2:17-4:6)\n1Israel mi pawl sim dingah Bawipa in a thuailam thu cu Malakhi hnenah a thlenter.\nBawipa In Israel A Duhdawt\n2 Bawipa in a minung pawl hnenah, “Nannih cu ka lo duhdawt ringring a si,” a ti.\nAsinain annih in, “In duhdawtnak cu ziangvek in so na langter?” tiah an ti.\nCutikah Bawipa in, “Esau le Jakob cu unau an si, a sinain Jakob le a tesinfa pawl ka duhdawt ih, 3Esau le a tesinfa pawl cu ka hua. Esau ih tlangpar ram ka siatsuah ṭheh ih a leilung cu hramlak cinghnia hrangah ka taan a si,” a ti.\n4Esau tesinfa Edom mi pawl in, “Kan khawpi pawl cu siatsuah ṭheh an si zo nain kan din sal pei,” an ti ahcun Ziangkimtithei Bawipa in, “An duh ahcun din sal ko haiseh; ka bal ṭheh sal thotho ding. Mi in ‘Ram sualral,’ ti in le ‘Bawipa ih thinhengnak kumkhua in a tongtu miphun,’ tiah an ko ding,” tiah a ti. 5Cumi cu anmah Israel mi an mit rori in an hmu ding ih, “Bawipa cu Israel ram sung lawngah si loin a leng khalah a nasa a si,” an ti ding.\nBawipa In Puithiam Pawl a Kawk\n6Ziangkimtithei Bawipa in puithiam pawl hnenah, “Fapa in a pa cu a upat, siahhlawh in a bawipa cu a upat. Keimah hi nan pa ka si, ziangah so in upat lo? Keimah hi nan bawipa ka si, ziangah so in ṭihzah lo? In hmuhsuam ih nannih in, ‘Ziangtin so kan lo hmuhsuam?’ tiah in sut hrih lai. 7Ka biakṭheng parah rawl thiang lo nan retnak in in hmuhsuam a si. Cule nannih in ‘Ziangvek in so kan lo upat lo?’ tiah in sut. Ka lo sim: ka biakṭheng nan nautat ih zianghman ih nan siar lonak in in upat lonak a lang a si. 8A mit a cawmi, a si lole a nami, a si lole a ke a awlmi ṭilva pawl thawinak ah ka hnenih nan pek tikah a ṭha ṭheh ko, zianghman a poi lo, tiah nan ruat maw si? Cuvek ṭilva kha ramuktu hnenah pek hnik uh! Nan parah a lung a awi ding maw? Nan parah mithmai ṭha a nei ding tiah nan zum maw?” a ti.\n9Puithiam pawl, kan parah ṭhatnak tuah aw, tiah Pathian cu dil hnik uh. Nan thlacamnak a ngai hrimhrim lo ding ih cumi cu nanmah ih mawh ruangah a si ding. 10Ziangkimtithei Bawipa in, “Biakinn sungah lut tahrat in ka biakṭheng parah zianghman ṭhahnem lo meisa nan van lonak dingah nanmah lakah pakhat khat in biakinn sangka cu khar uhla ka duh a si. Nan parah lungawinak ka nei lo; ka hnenih nan rak kenmi thawinak pawl cu ka saang lo ding. 11Leilung tlun um miphun hmuahhmuah, nisuahnak ihsin nitlaknak tiang, keimah cu in upat. Khawzakip ah ka hmin upatnak ah rimhmui an ur ih cotlakmi thawinak pawl in pek. An zatein in upat a si! 12Sikhalsehla nannih pawl cun in upat lo; kan biakṭheng cu a borhhlawh mi biakṭheng nan ti ih nan nautatmi rawl a parah ret tahrat in ka hmin in thangsiat a si. 13‘Hi vek cu kan ning tuk zo,’ nan ti ih nan hnar in phiit. Ka hnenih pek dingah rukmi ṭilva nan rak keng, a si lole a ke-awlmi le a naa mi nan rak keng. Cu pawl cu ka lo saang ding tiah nan ruat maw si? 14Pek dingah in kam ciami ṭilva ṭhazet kha a tuurual lakah a um ko nain ka hnenah santlai lo ṭilva thawinak ih i petu cu a parah siatserhnak umseh! Ziangahtile keimah cu a maksakmi siangpahrang ka si ih miphun hmuahhmuah in in ṭihzah a si,” tiah Ziangkimtithei Bawipa in a ti.


Doha Ih Claimate Change Thuhla Meeting Pi Thu Lawrkhawm - Chinland Today Media\nDoha Ih Claimate Change Thuhla Meeting Pi Thu Lawrkhawm\nDecember 9, 2012 11:58 pm·0 comments\nUnited Nation Frame work Convention on Climate Change (UNFCCC) ih a vei 18 nak Conference pi cu leitlun rampi 200 zikte telin Qatar ram Doha khawlipi ih um Qatar National Convention Centre innpi ah kan dung Nov 26, 2012 ni ah nei thok a si. Atu ahcun zarhhnihnak a lut thlang.\nCutawk ah UNFCCC ih a vei 8 nak Tyoto khawlipi ih an nei laiih an thu relcatmi Kyoto Protocol (Kyoto Lungkimtlangnak) cu relsal a si. Himi conference pi hi kumtin neih ringring mi a si. Hivek meeting ih an rel ṭheumi thuhla cu leitlunpi nikhua, boruak thleng ih a her danglam dan pawl thuhla a si. Greenhouse gas, climate change le Ozone layer siat vivo tiih kan theihlar zetmi thu harsa pawl tla an reltlang ih lungkimnak thuhmunkhatnak hmin an khen ṭheu.\nTuikum Meeting Ih Thupi Pawl\n1. Kyoto Protocol, Kyoto Thuhmunkhatnak, cu 2013 ah a cem zo ding asinan, 2020 tiang thuhmunkhattlang vivo hrih dingin an reltlang.\n2. Ṭhangso zo ram pawlin ṭhangso rero lai ram pawl hnenah Carbon Dioxcide an suahmi ruangah sumpai ruulsal dingin an reltlang, sumpai ziangzat ti cu theih a si hrih lo.\n3. Prof. Robert RM Verchick in ahlan Obama acozah ih Kyoto Protocol tlunih a policy hi a sual ngaingai, palhnak tumpi, a si tiah a ti. Obama acozah in Kyoto Protocol ihsin a hnukdawk-aw dah. Atu ahcun a telsal.\n4. Himi conference ahhin ṭhangso zomi ram pawlin thangso hrihlomi ram pawl tlunah nehnak co thei loin, a sung an pek. US le Europe pawlin an tuah dingmi cu an hril thei lo tiin an ti. Atufang leitlun ih carbon dioxide suah tambiktu ram pawl cu: pakhatnak ah China 7.03 billion ton, pahnihnak ah US 5.46 billion ton, pathumnak ah India 1.74 billion, a palitnak ah EU 4.18 billion ton, pawl tla an si.\n5. EU, Australia Le Norway pawl khalin carbon suah bikhiahmi cu an tlun hniakhno a si. Rampi pawlin an duhtuk lo cingin a netnak ah an lungkimsal.\n6. Ob River tiih kawhmi lawng tumpi cu claimate change, leitlunpi a sa vivomi, khihhmuhtu dingah khual a tlawng ih, ram ṭhangso pawlih carbon dioxcide an suahmi malter dingin, tumtahnak a nei. An duhdan ahcun claimate change ruangah tifinriat pawl a siatsuah dan langter le, pholang ding an duh. An khualtlawnnak ah Kiribati ihsin Maldives lamah a feh lo, ziangahtile tifinriat hrangah a ṭha lo ti langternak a si. Cun Norway ihsin Japan lamah, Arctic Ocean sungah a feh. Ziangahtile cumi ram pawlin carbon dioxcide tampi a suah ruangah a si. Cumi lawngpi cu Doha Conference ṭhehhlan nithum duh, Tlawngkai Nithumni, 5.12.12, ah a khualtlawngnak cu Qatar ram Doha khawlipi ah a cawl.\nUN ih kiangkap kilkhawinak thawn pehpar ih conference sangbik cu 8.12.12 ni ah an ṭheh. Lungkim tlangnak cu tuah a si ko nan, a taktak ih thlun ding cu thil-ol a si lo ih, Doha hnakin 2015 conference ahcun leitlunpi boruak thleng danglam ih sa vivo nak kham theinak ding lungkimnak cu nasa deuh in nei thei dingah an beisei cio a si.\nEgypt Ram In President Hrilding


Rialti Khua Kiangih An Sarmi Mithi Ruak An Vuiliam – Meifar\nOctober 23, 2021 admin Lawrkhawm 0\nRialti khua ih lamzin thlangah zobik tiih theih lomi ruak pakhat cu October 23 (tuni) ah an vuiliam zo. Falam COVID Volunteer pawl in Lungpi vengih nat zohfelnak an nei lai ah Rialti khua ih meisa kaang inn kiangah zobik tiih theih lomi ruak pakhat a um thu an thei ih Thlanrawn mino pawl thawn va sar in Lungpi Baptist Church pastor Saya David ih thlacamnak in an vuiliammi a si.\nRuak sarnak ih teltu Salai Nhgepi cun, “Mipa a si ti lawng simfiang a theih thlang, a hmel ah vun (skin) a um nawn loih a luu lam cu ruh lawng a taang zo. A rim khal a suak tuk zo ih a taksa ah tla pa-ngang (zang) nih an ei thluh tikah hminsinnak dang le theihthiam theinak dang kan hawl thei nawn lo” tiah a sim.\nMithi ruak cu lamzin thlanglam pi 10′ hrawng hlatnak hrambur lakah meisa kaang hmun zohtu Thlanrawn mino pawl in rimsia ruangah an hmu ih Falam Volunteer pawl hnen ah simtheihnak nei in an vuiliammi a si.\nCuih mithi ruak cu lehhnu ih sungkhat unau pawl in zobik a si timi an theih saal tikah a ruh-ro pawl țhawn saal thei dingin pengțhuam 144 KM kiangah an vui tiin Falam Volunteer pakhat in a sim thu Chinland Herald DAILY News thuthang sungah an tarlang.


A Hlun le A Thar - Chinland Today Media\nA Hlun le A Thar\nDecember 17, 2012 11:40 pm·0 comments\nBible Siar Ding: Luke 24:13-25\nCule Jesuh in Ca Thianghlim sung Moses cauk pawl ihsin thokin profet pawl ih nganmi tiang, Amah ih thu an ngannak hmuahhmuah kha an hnenah a simfiang. – Luke 24:27\nVeikhat cu mi pakhat in, “Thukam Hlun (OT) cu ka siar a ttul nawn lo. Thukam Thar in Thukam Hlun cu a airawl zo si. Kannih Daan tangih um kan sin awn lo; kannih cu zaangfahnak hnuai ih ummi kan si.” ti’n in sim.\nHi tiih a simmi hin Jesuh in Emmause lamzin tluan ah dungthluntu mi pahnih hnenih a thusimmi in vun mangter saal. Jesuh cun tikcu caan tampi laak in an hnenah Thukam Hlun sungih thu pawl a sim saal ih Ca Thianghlim ih a simmi pawl hi Amah ih thu a si zia tla a simfiang.\nPathian in Eden hmuan sungah rulpi hnenih a simsungmi siseh, Seemtirnak sungah Abraham hnenih kumkhua a hmunmi thutiamkam a neihmi siseh, Daanbu sungih Lantak Tuufano thu le sualnak phurtu mecang thu pawl siseh, Saam sungah David ih simsungmi thinglamtah thu le Isaiah ih simsungmi tuarnak tiang – a zate’n Jesuh Khrih thu hlir a si.\nJesuh Khrih ih sinak le tuahsermi pawl hi Thukam Hlun ih Amai’ thu an simsungmi pawl kan siar lo ahcun fiang te’n kan thei famkim thei lo ding. Daan le profet thusimmi pawl a famkimternak pawl theifiang ding cun profet pawl ih simsungmi thu kan zirzoi a ttul. Thukam Thar (NT) kan fiangnak dingah Thukam Hlun (OT) kan siar tengteng a ttul.\nBawipa, Thukam Hlun Ca Thianghlim ih cahmai zate sungah\nJesuh Khrih ka hmuh theinak dingah in bawm hram aw.\nNitin ka Bible siar le zirzoinak ah Thukam Hlun Cabu pawl ziangti’n ka telhcih thei ringring pei?\nAmah cu Zo ih Fa A Si?\nLungneem mi Hrangah


Hnawmbal Tlaang cim mi ah nauhak kum 12 nute Hlo | Falam Online Media\nHnawmbal Tlaang cim mi ah nauhak kum 12 nute Hlo\nIndia: Tlaang tumzet thawn tiat aw mi Ahmedabad ih Hnawmbal Tlaang cim in nauhak pahnih a nen.\nZarhte ni ih cim mi a siih kum 6 nauhak pate cu an phorh suak nan a rual nu Neha Vasava (kum 12) cu tuisun Sept 28 tiang an hmu thei hrih lo ih, hmuh hlan lo hawl an tum.\nNauhak nute hawltu lak ih tel ve, meithat bawi MP Mistry cun “an pahnih in hnawm sar ih pumcawm aw an si. Ahmedabad ih hnawmbal Tlaang tumbik ah zuar theih ding mi thilri hawl in an vak lai ah feet 100 hrawng sang mi Hnawmhne Tlaang a ciim ih a nen hai. Kum 6 pate cu a Lu a lang ih an run suak lohli. Neha Vasava cu tutiang kan hmu thei hrih lo.”\n“Duh vekin kan cangvai thei lo. Hnawmbal rim a sia tuk ih celh ṭha a si lo. Cun, rawl hawl ih vak Uico rual an tamtuk tikah ṭih a nung tuk” ti`n AFP hnen ah a sim ih “Kan hmu hlan lo hawl kan tum” a ti.\nHnawmbal Tlaangpi cu minung 5.6 million um nak khuapi sung ta hnawm hlawn nak hmun a si ih nikhat ah 3500 tonnes hnawm an hlawn ṭheu.\nIndia ram ah hnawm hawl ih pumcawm aw minung 4 million hrawng umding an zum ih ṭhen thum ṭhen ih ṭhen khat cu nauhak an si.\nNitinten hnawmbal tamzet lak ah thir, zuar theih ding mi plastic le an hrang ih ṭangkai ding mi thil ṭha hawl phah in an vak vivo ih, Tulai, Covid 19 boruak ruangah hlan ai in an harsa sinsin ti`n TOI cun a tarlang.\n← Nazi 24 sungah Covid 19 mina 30 thi, Chinram Mindat ah nat nei 16 pung\nDr. Pu Run Bik ih Falam Ṭhansozia ngan mi ah CM Pu Lian Luai hmuihmel a lang →


Bible Thianghlim - MIKAH\nBibleThianghlim – MIKAH\nA ngantu: Mikah\nA siartu: Judah\nA huap sung cān: Kum zabi pariat neta lam\nMikah cu Filisṭia-mipawlih khawpi Gath kiangih um, Judah khua Moresheth ihsin a si. Anih cu Isaiah thawi san khat ih rawngbawl a si ih, anih khal Judah rammipawl hnenah thu a phuang. Mikah cun Jotham a lal lai, sak lam lalram ih Samaria a tluk hlanah (1:1, 6) thuphuan a thăwk, cule Sennakerib in Judah a sîm ih, Jerusalem a kharkhum cān ah thu a phuang (1:1, 8-16).\nHi cabu hi ṭhen thum ih ṭhen theih a si ih, a ṭhen i kip in «ngaithla» ti ṭawngfáng in a thăwk (1-2, 3-5, 6-7). Ṭhen i kip cu dāntatnak thu a si ih (1:1-2:11; 3:1-12; 6:1-7:7), runsuahnak thucah in a thlun (2:12-13; 4:1-5:15; 7:8-20). Mosi thukham an pahbăl ruangah Judah-mipawl in Pathian dāntatnak an tawn ding thu Mikah in a phuang (6:1-5). A hleicein Judah-mipawl cun milem an bia ih (1:6-7; 6:16), mifarah an palbĕt (2:2; 3:1-3). Sikhalsehla, hi dāntatnak thu simsung mi cu ruahsannak thuphuan in a thlun. Abraham thawi thukham ruangah, Pathian in Israel dung a tŭn lo ding (7:20). Zion ih a khawmsal ding mi a tāngsŭnpawl cu a runsuak ding (2:12; 4:6; 5:3).\nNi khat khat ah David cithlah ihsin Siangpahrang pakhat in Zion ihsin a uk leh ding, cule miphun dangpawl hmuahhmuah cu tawkah Pathian be dingih hip an si ding (2:12; 4:1-3, 13). Mikah in cuih Siangpahrang suahnak ding hmun Bethlehem khal a phuang cia (5:2; Mat 2:5-6).\nPathian ropitnak cu Mikah cabu ah a lang. Judah hnenah dāntatnak thim thucah phuang ding si khal sehla, Mikah cun Pathian cu lung a thleng mipawl le amah naihtupawl lamah zangfahnak le zahngainak a nei ti khal a phuang. Mikah ih phuanglăng mi zahngainak nei Pathian ah Khristianpawl cu lungawiaipuangih um ding kan si, ziangahtile amah vek zohman an um lo (7:18).\nI. Ṭhen khatnak (bung 1-2)\nA. Thuṭhennak (1:1-2:11)\nB. Runsuahnak (2:12-13)\nII. Ṭhen hnihnak (bung 3-5)\nA. Thuṭhennak (3:1-12)\nB. Runsuahnak (4:1-5:15)\nIII. Ṭhen thumnak (bung 6-7)\nA. Thuṭhennak (6:1-7:6)\nB. Runsuahnak (7:7-20)\n1 Judah siangpahrang Jotham, Ahaz le Hezekiah san laiah Samaria le Jerusalem thuhla ih Moresheth khawmi Mikah in a hmuh mi a hnenih Jehovah kamsuakthu thleng cu hihi a si.\nIsrael parih Thleng ding mi Dāntatnak\n2 Nannih miphunpawl, ngai uh!\nMaw leilung le a sungih um mi hmuahhmuah, ngai uh!\nBawipa cu amai temple thianghlim sung ihsin;\nBawipa Jehovah cu nanmah dokalhih a lo theihpitu si seh.\n3 Ziangahtile zoh hnik uh, Jehovah cu a umnak hmun ihsin a ra rero lai;\nA rung ṭum ding ih,\nLeilung hmun sângpawl a pál ding.\n4 Amai hnuaiah tlangpawl an zuprál ding ih,\nMeisa hmaiih sathau a um vekin le\nSuk lamih tipi luangthla bangin,\nPhaikuampawl cu an phel ding.\n5 Himi hmuahhmuah hi Jakob thilsual tuah ruangah le\nIsrael sungza sualpawl ruangah a si.\nJakob-ih thilsual tuah mi cu ziang a si?\nSamaria a si lo maw?\nCule Judah-ih hmun sângpawl teh ziang a si?\nJerusalem a si lo maw?\n6 Curuangah Samaria cu ramlak ah siatnak penkhawm ah,\nSabit phunnak hmun ah ka tuah ding;\nA lungtopawl cu phaikuam ah ka sûngbung ding ih,\nSamaria lungphumpawl cu langko ka tuah ding.\n7 A sercawp milim hmuahhmuah cu vuakdarh ṭheh an si ding ih,\nA hlawhhlan man hmuahhmuah cu meisa in urkăng a si ding;\nA milempawl hmuahhmuah ṭhing ko ka tuah ding,\nZiangahtile cupawl cu a hlawhhlan man ih a lakkhawm mi an si ih,\nHlawhhlângnuih hlawhman ah hman an si leh ding.\nIsrael le Judah Ṭahhnawhnak\n8 Curuangah ka ṭap ding ih ka râk ruangro ding,\nKelawng le taklawngin ka feh ding;\nCinghniapawl bangin ka kûi ding ih,\nKalauk vapawl bangin ka râk ding.\n9 Ziangahtile a hriamhmapawl cu tidam theih an si lo.\nZiangahtile cumi cu Judah hnenah a thleng zo;\nKa mipawlih kăwtka,\nJerusalem a thleng zo.\n10 Cucu Gath ah sim hlah uhla,\nṬap hrimhrim hlah uh;\naBeth Afrah leivut ah rīl aw.\n11 Nannih Safir luahtupawl taklawng le ningzakin fehhlo uh;\nZaanan luahtupawl an fehsuak lo.\nBeth Ezel cu a ṭap;\nA dinnak ding hmun nan hnen ihsin lakhlo a si.\n12 Ziangahtile Maroth luahtupawl cu ṭhatnak hngakin an ṭawl,\nAsinan siatnak cu Jehovah hnen ihsin\nJerusalem kăwtka ah a ra thleng.\n13 Nannih Lakish luahtupawl,\nRáng zamṭha cu lêng thluah uh;\nAnih cu Zion fanu parih sual tuah thăwktu a si,\nZiangahtile Israel ih thilsual tuah mipawl cu nangmah ah hmuh a si.\n14 Curuangah Moresheth Gath hnenah laksawng na pe ding;\nAkzib khua ih innpawl cu Israel siangpahrangpawl hrangah bumnak an si ding.\n15 Maw Mareshah luahtupawl, nan hnenah ram latu ka hruai ding;\nIsrael bropitnak cu Adullam ah a feh ding.\n16 A sunglawi mi na fāte ruangah,\nNa sám met awla na lu kawng aw;\nMulukawlh bangin na lukawlh kauter aw,\nZiangahtile na hnen ihsin ralkaih ah an feh ding.\n1:10a Beth Afrah: Leivut inn tinak a si.\n1:15b ropitnak: siangpahrangpawl relnak a si.\nThil ṭhalo Tuahtupawl Hmakhawpihnak\n1 Mawhsualnak khawkhângtu le\nAn ihkhun parih thil ṭhalo tuahtupawl cu an hmakhua a pit!\nZing lam khawvan tikah cucu an tuah,\nAn kut ah tuah theinak an neih ruangah a si.\n2 Lórampawl mi an daw ih mi an láwng,\nInnpawl khal an daw ih an laksak men.\nMi pakhat cu a inn thawn,\nMi pakhat cu a ro thawn an palbĕt.\n3 Curuangah Jehovah in hitin a ti:\nNgai hnik, hi innsang dokalhin vansiatnak khua ka khâng rero,\nCumi ihsin nan hngawng nan phawih thei lo ding;\nHngal zetin nan feh fawn lo ding,\nZiangahtile cucu cān ṭhalo a si ding.\n4 Cuih cān ah mi in nanmah dokalhin an lo hnihsan ding ih,\nNasazetin an lo ṭah ding,\n«Kannih cu faifilik ih tisiat kan si!\nAnih in ka mipawlih covo a thleng ṭheh;\nKa hnen ihsin a lahlo a si hi!\nMidungtawlh hnenah kan rampawl a pe,» tiin.\n5 Curuangah Jehovah-ih mipungkhawm lakah\nCamcawhfung zûknak ih ramri ṭhensaktu na nei lo ding.\nThuphan Per Profetpawl\n6 «Ṭawngsuak hlah uh,» tiah an ṭawngsuak.\nHi thil thuhla ah an ṭawngsuak lo ding;\nHmuhsuamnak cu lakhlo a si lo ding.\n7 Jakob sungzapawl tla,\nJehovah Thlarau in a zāwi thei lo maw si?\nHipawl hi amai tuah mi an si maw?\nDĭng teih a fehtu parah ka kamsuakthupawl cun thil ṭha a tuah lo maw?\n8 Tlaikhawpi hnuah ka mipawl cu doral vekin an rak tho,\nRaldonak ihsi ra tlung mipawl bangih\nRalmûang zetih fehtupawlih sinfen na dirhthlaksak hai.\n9 Ka mipawl lakih nunaupawl cu\nAn inn nuam ihsin nan dawisuak cio hai.\nAn fātepawl hnen ihsin ka ropitnak cu nan lakhlosak kumkhua hai.\n10 Tho uhla păwk uh,\nZiangahtile hihi cawlhnak hmun a si lo;\nZiangruangahtile himi cu a bawrhbang ih, siatbălnak namen loin a siatbăl a si.\n11 Zianghmanlo le thuphan simtu mi pakhat suak in,\n«Sabitzu le zupi thuhla ka phuang ding,» a ti asile,\nCu pa cu hi minungpawl hnenih thuphuangtu a si ding!\nIsrael Tundinsal a Si\n12 Maw Jakob, nan zaten ka lo fĭnkhawm tengteng ding,\nIsrael tāngsŭn cu ka hruaikhawm tengteng ding;\nHruangkulh sungih tuu bangin,\nRante rual an tlannak ih um bangin\nHmunkhatah ka khawm hai tengteng ding.\nCuih hmun ah mipi awthâwm a um leh ding.\n13 An hmaiah bălpawptu a feh ding;\nKăwt an băl ding ih, an fehsuak ding.\nAn hmaiah an siangpahrang a feh ding,\nAn lubik ah Jehovah.\nUktu Sualrálpawl le Profet Sualrálpawl\n1 Cule kei in,\n«Nannih Jakob-ih lubânpawl le Israel sungza uktupawl, atu ah ngai hnik uh;\nDiknak cu nan theih ding mi a si lo maw?\n2 Nannih ṭhatnak hua ih siatnak ngainatupawl;\nKa mipawlih vun hâwktu le\nAn ruh ihsin an tit hâwktupawl;\n3 Ka mipawlih sa eitupawl,\nAn vun nan lip,\nAn ruh nan khiak ih,\nBel sungih ret ding mi sa bangin cip ko nan sat,\nUkāng sungih sa bangin.\n4 Cun Jehovah hnenah an au ding,\nAsinan anih in a ngai hai lo ding;\nCuih cān ah an hnen ihsin a hmai a thup ding,\nZiangruangahtile an thil ti mipawl a ṭha lo.»\n5 Ka mipawl hruaipêngtu profetpawlih thuhla Jehovah ih sim mi cu hitin a si:\nEi ding an neih laiah cun, «Hnangamdaihnak,» tiah an au,\nAsinan an kâ hrangih ei ding pe lo tu cu an do;\n6 «Curuangah zan a thleng ding ih larnak nan nei lo ding,\nKhua a thim ding ih simsungnak nan nei lo ding;\nProfetpawl parah ni a tla ding ih,\nAn hrangah sun a thim ding.\n7 aHmutupawl an ning a zak ding ih,\nSimsungthiampawl mualphoter an si ding;\nA si, an zaten an kâ an hup ding;\nZiangahtile Pathian hnen ihsin sannak zianghman a um lo.»\n8 Asinan kei cu Jakob hnenih a thilsual tuah mi thăn dingah le\nIsrael hnenih a sual thăn dingah,\nHuham, Jehovah Thlarau,\nDiknak le cahnak thawn ka khat.\n9 Nannih diknak fihtu le a dĭng mi hmuahhmuah merhkâwitu,\nJakob sungza lubânpawl le\nIsrael sungza uktupawl,\n10 Thisen suah phahih Zion dĭntupawl le\nMawhsualnak thawi Jerusalem dĭntupawl,\nAtu ah hihi ngai hnik uh:\n11 A lubânpawl in nawhthuh eiin thu an ṭhen,\nA puithiampawl in paisa hlawhin an zirh,\nCule a profetpawl in paisa hlawhin simsungnak an tuah.\nCuticingin Jehovah an hngauhsan ih,\n«Kan lakah Jehovah a um a si lo maw?\nKan parah vanduainak a thleng thei lo ding,» tiah an ti.\n12 Curuangah nanmah ruangah Zion cu ló bangin leh a si ding,\nJerusalem cu siatnak penkhawm mi ah a cang ding ih,\nTemple tlang cu tupi tlangmualpawl vek a si ding.\n3:7a Hmutupawl: Profet tinak a si.\nZion ih Jehovah Uknak\n1 Ni neta ah cun hitin a si ding,\nJehovah inn umnak tlang cu tlangpawl lakih sângbik ah dĭn a si ding ih,\nTlangmualpawl tlunah cawisan a si ding;\nCule miphunpawl cu cumi ah an feh hluarhlo ding.\n2 Miphun tampi an ra ding ih,\n«Ra uhla, Jehovah tlang ah so uhsi,\nJakob Pathian inn ah;\nAnih in a lamzinpawl in zirh ding ih,\nA zinpawl kan zawh ding,» tiah an ti ding.\nZiangahtile Zion ihsin dān a suak ding ih,\nJerusalem ihsin Jehovah kamsuakthu.\n3 Anih cun miphunpawl lakah thu a ṭhen ding ih,\nHlapi ih um miphun cakpawl hrangah thutluknak a tuah ding;\nAn ralnâmpawl cu leilehnak ah an ser ding ih,\nAn feipipawl tla leicawhnak thirzúm ah an ser ding;\nMiphun pakhat in miphun pakhat dokalhin ralnâm a hawi lo ding ih,\nRal dodān khal an zir nawn hrimhrim lo ding.\n4 Cuhnakin mi kip mai sabit hri hnuai le theipi kung hnuaiah an to ding ih,\nZohman in annih cu lungphâng ko an tuah lo ding;\nZiangahtile ralkap rualpawlih Jehovah kâ ihsin phuansuah a si zo.\n5 Ziangahtile mi hmuahhmuah cu anmai pathian hmin in an feh cio,\nAsinan kannih cu Jehovah kan Pathian hmin in a kumkhuaih kumkhua tiang kan feh ding.\nHmai lam Cān ih Zion-ih Nehnak\n6 «Cuih ni ah,» Jehovah in,\n«Kebáipawl ka khawm ding,\nThlauthlak mipawl le\nKa zăwnzaihter mipawl ka khawm ding.\n7 Kebáipawl cu a tāngsŭn ah ka tuah hai ding ih,\nThlauthlak mipawl cu miphun cak ah ka tuah hai ding.\nAtu thăwkin, kumkhua tiang\nJehovah in anmah cu Zion Tlang ihsin a uk hai ding,» tiah a ti.\n8 Cule nang, Maw rante rualpawlih dawlsâng,\nZion fanuih hauhruang,\nNa hnenah cucu a thleng ding,\nHlanlai ih uknak tiang a thleng ding;\nJerusalem fanuih lalram cu.\n9 Ziangah atu ah ring zetih na au?\nNan lakah siangpahrang a um lo maw?\nNa thurawnpetu a hlorál maw si?\nZiangahtile nunau fahrinnat tuar lai bangin tuarnak in a rak lo kai.\n10 Maw Zion fanu,\nNunau fahrinnat tuar bangin tuarin sâwltâl rero aw.\nZiangahtile atu ah nang cu khaw sungin na suak ding ih,\nHramlak ah na cêng ding,\nCule Babilon ah na feh ding.\nCu tawkah runsuah na si ding;\nCuih hmun ah Jehovah in na ralpawl kut ihsin a lo tlen ding.\n11 Atu khalah miphun tampi cu nangmah dokalhin an pungkhawm,\n«Amah cu bawrhbanter si seh,\nCule kan mit in dirĕmin Zion zoh seh,» tiah an ti.\n12 Asinan annih cun Jehovah ruahnak an thei lo ih,\nA thurawnpek mi an theithiam fawn lo;\nZiangahtile anih cun hruihhmun ih fângtel an khawm bangin, a khawm hai zo.\n13 Maw Zion fanu, tho awla cīl aw;\nZiangahtile na ki cu thir ah ka tuah ding ih,\nNa ketinpawl cu dar ah ka tuah ding;\nMiphun tampi na vawdarh ding;\nRalthillawn ih an ngah mi cu Jehovah hnenah na serhhran ding ih,\nAn lennak cu leilung pumpuluk Bawipa hnenah.\n1 Maw nang ralkap burpipawlih fanu,\nRalkap burpipi ah tuah aw uh;\nKanmah dokalhin anih in in kulhkhŭm zo.\nAnnih in Israel thuṭhentu cu kianghrăwl in a biang ah an vaw ding.\nA Ra ding Mi Messiah\n2 Asinan nang, Bethlehem Efrathah,\nJudah ram hrin tampi lakah fate zet hman awla,\nIsrael Uktu ding Pa cu na sung ihsin ka hrangah a ra ding.\nAmai thăwknak cu hlanlaipi ihsin,\nCatuan ihsin a si.\n3 Curuangah anih in fahrinnat tuar lai nunau in fa a hrin tiangin,\nAnmah a thlauthla hai ding;\nCun amai unau umsŭnpawl cu\nIsrael tefapawl hnenah an kir ding.\n4 Cule anih cu a ding ding ih\nJehovah cahnak in,\nJehovah a Pathian hmin cungnunnak in a rante rualpawl a câwm ding.\nCule annih cu thlangamten an um ding,\nZiangahtile cuih cān ah anih cu leilung dĕng tiang a ropi ding.\nIsrael Doral Dāntatnak\n5 Cule anih cu an hnangamdaihnak a si ding.\nAssiria-mi kan ram sungih a rat tikah le\nKan hauhruangpawl a păl tikah,\nAmah dokalhin tuukhāltu pasarih le hruaitu mi pariat kan thoter ding.\n6 Annih in Assiria ram, Nimrod ram luhnakpawl ah ralnâm thawn an uk ding ih,\nKan ram sungih Assiria-mi a rat tikah le\nKan ramri sung a pal tikah\nAnih in in run ding.\n7 Cun Jakob a tāngsŭn mipawl cu\nMiphun tampi lakah Jehovah hnen ihsi daifimtla vek,\nMilai hngak lo,\nMinung fapapawl hrang khalih khawtlai lo,\nHrampi parih ruahti vek an si ding.\n8 Cule Jakob tāngsŭnpawl cu\nMiphunpawl lakah an um ding,\nMinung tampi lakah,\nTupi sahrangpawl lakih kiosa bangin le\nA feh phahih palbĕtin le băwtthlekin,\nZohman in a hnen ihsin an run thei lo mi,\nRante rual lakih kiosa vanglai bangin an um ding.\n9 Na ralpawl dokalhin na kut na hawi ding ih,\nNa doralpawl hmuahhmuah cu thah an si ding.\n10 Cule cuih ni ah hitin a si ding, Jehovah in a ti, nan lak ihsin nan rángpawl ka that ding,\nNan ránglêngpawl ka tisiat ding.\n11 Nan ram sungih khawpipawl ka tisiat ding ih,\nNan hauhruangpawl hmuahhmuah ka ṭhiatbăl ding.\n12 Na kut ihsin dawithiampawl ka that ding ih,\nAizohthiam na nei lo ding.\n13 Khercawp na milimpawl ka tisiat ding ih,\nNan lakih um na ṭhuamserhpawl ka tisiat ding;\nNa kutsuak mi na be nawn lo ding;\n14 Nan lak ihsin Asherah-pawl ka phawng ding ih,\nNa khawpipawl ka tisiat ding.\n15 Cule ka thu ngaithla lo miphunpawl parah\nThinheng le thinso in phuba ka la ding.\nPathian in Israel a Ngen\n1 Atu ah Jehovah sim mi ngai aw:\n«Tho aw, na thuhla cu tlangpawl hmaiah ngen awla,\nMualpâwngpawl in na aw thei hai seh.\n2 Maw nannih tlangpawl le\nNannih leilung hramhngetpawl,\nJehovah phunzainak hi ngai hnik uh;\nZiangahtile Jehovah in a mipawl dokalhin phunzainak a nei ih,\nIsrael a dokalh ding.\n3 «Maw ka mipawl, nan parah ziang ka rak tuah?\nZiangtin cau ko ka lo tuah?\nKeimah dokalhin theihter hnik uh.\n4 Ziangahtile Izip ram ihsin ka rak lo hruai,\nSáltannak ram ihsin ka lo tlen;\nCule nan hmaiah Mosi, Aaron le Miriam tla ka thlah.\n5 Maw ka mipawl, Jehovah dingfelnak nan theih theinak dingah,\nAtu ah Moab siangpahrang Balak in ziang thurawnpek a pe ti le\nBeor fapa Balaam in a hnenah ziang a sânglet ti le\nShittim ihsin Gilgal tiang ziang thil a cang ti kha cîng ringring uh.»\n6 «Jehovah hmaiah ziang thawn ka feh ding ih, hmun sâng ih um Pathian hmaiah ka kûn ding?\nMeiur Thilhlăn, câwpa no kum khat kim thawn,\nA hmaiah ka feh ding maw?\n7 Jehovah cu tuucang thawng tampi le\nHriak tiva thawngza tampi ah a lung a hmui pei maw?\nKa thilsual tuah mi hrangah ka fatir,\nKa sualnak hrangah ka taksa rah ka pe pei maw?»\n8 Maw minung, anih cun thil ṭha a lo hmuh zo;\nCule Jehovah in nan hnenih a lo ngĕn mi cu\nDik zetih thil ti,\nZahngainak duh le\nNa Pathian thawi tăngdawr teih fehtlang tipawl a si lo maw?\nIsrael Diklonak Dāntatnak\n9 Jehovah aw cu khawpi ah a au,\nFimnak in na hmin a hmu ding:\n«Kianghrăwl ngaihthla uh!\nCucu zo in a ruat cia?\n10 Misualrálpawl inn ah sualralnak hlawnthil le\nFihnungza a si mi tahnak tawite a um hrih lai maw?\n11 Cuailung sualrál le tahnak diklo dip thawn milai cu mithiang tiah ka siar ding maw?\n12 Ziangahtile a milianpawl cu nunrawnnak ih khat an si,\nAmah luahtupawl cun thuphan an per ih,\nAn kâ sungih an lei cu mibumhmang a si.\n13 Curuangah kei khal in dān lo tatnak in ka lo nater ding,\nNa sualpawl ruangah ṭhing ko ka lo tuah ding.\n14 Nan ei ding nân, nan puar lo ding;\nNan lakah rilrawnnak a um ding.\nNa thiarhlo ding, asinan run an si lo ding;\nCule na runhim mi cu ralnâm ka pe ding.\n15 Na tuh ding, asinan na at lo ding;\nOlif na cīl ding, asinan a hriak na thihawngah lo ding;\nCule sabitzu thlum na tuah ding, asinan sabitzu na inngah lo ding.\n16 Ziangahtile Omri-ih sakhaw dānpawl na thlun;\nAhab sungkua ih tuah mi zaten na tuah ve ih,\nAn thurawnpek mi na zawh,\nCuruangah ṭhing riapri ko ka lo tuahnak ding ih,\nNa sungih umtupawl cu dirĕm an si ding.\nCuruangah ka mipawlih hmuhsuamnak cu nang in na phur ding,» tiin.\nIsrael-ih Sualpawl ruangih Riahsiatnak\n1 Ka hmakhua a pit a si!\nZiangahtile kei cu ṭhâl thing rahpawl khawmtu vek le\nSabit rah hrelhpawl lo tu vek ka si;\nSabit rah bawr ei ding a um lo,\nKa thinlung ih a hiar duahdo mi theipi rah hmin hmaisabik a um lo.\n2 Mirinum cu leilung ihsin a hlorál ih,\nMinung lakah midĭng pakhat hman an um lo.\nAn zaten thisen suah ding hngakin an băwk;\nMi kip in anmai unau lala sûr in an pêl.\n3 Thil ṭhalo thuhla lawngte ah cun an kut pahnih in an tuah.\nBawi in nawhthuh a dil,\nThuṭhentu khal in,\nMiropi in a thinlungih duhhiarzawng a aupi;\nCule khua an khângkhawm.\n4 An lakih miṭhabik cu hling kung vek a si,\nMidĭngbik cu hawihling hnakin an hriam deuh;\nNa ralvengtupawlih ni, na dāntatnak ni cu a ra thleng;\nCule an buai cān a si ding.\n5 Na innhnen rinsan hlah;\nNa rinsannak cu na hawipi parah ret hlah;\nNa ṭāng sungih a zautunu hnen ihsin\nNa kamsuak thu kilveng aw.\n6 Ziangahtile fapa in pa a upat lo,\nFanu cu a nu dokalhin a ding,\nMo in a ni a dokalh;\nMi pakhat ih ralpawl cu amai sungkua an si.\n7 Asinan kei lawngte cun Jehovah ka thlir ding;\nKa runsuahnak ka Pathian ka hngak ding;\nKa Pathian in i ngaithla ding.\nIsrael Sualphuannak le Thlangamnak\n8 Maw ka doral, ka tlunah lungawiaipuangin um hlah;\nTlu khal ningla, ka thosal ding;\nThim lakah to hman ningla,\nJehovah cu ka hrangah tleu a si ding.\n9 Amah dokalhih thilsual ka rak tuah ruangah,\nAnih in ka thuhla a ngĕn hlan le ka hrangih diknak a tuahsuak hlan sung cu\nJehovah thinhengnak ka tuar ko ding.\nAmah in tleu ah i hruai ding ih,\nAmai dingfelnak ka hmu ding.\n10 Cule ka doral a si mi amahnu in a hmu ding ih,\n«Jehovah na Pathian cu khuiah so a um?» tiih i titunu cu ningzahnak in a khuh ding.\nKa mit in cu nu cu a hmu ding;\nAmah cu kăwtthler ih leibêk păl bangin păl a si ding.\n11 Cumi cu na khawkulhpawl dĭn ding ni a si ding,\nCuih ni ah cun ramri cu kauhter a si ding.\n12 Cuih ni ah mipi cu Assiria le Izip khawpipawl ihsin,\nIzip ihsin Tivapi tiang,\nTifinriat ihsin tifinriat tiang,\nTlang pakhat ihsin tlang pakhat ah, na hnenah an ra ding.\n13 A sungih cêngtupawl ruangah le\nAn thil ti mipawlih rah ruangah ram cu a ṭhing ding.\nPathian in Israel a Ngaidam Ding\n14 Karmel tlang laifang,\nThingrûl lakih mah lawng um,\nRo ih na co mi na rante rual,\nNa kianghrăwl thawn na mipawl khāl aw;\nKhuahlan lai bangin,\nBashan le Gilead ah rawl pe hai aw.\n15 Izip ram ihsi na suah ni bangin,\nAnmah cu mangbangzapawl ka hmuh ding.\n16 Cumi cu miphunpawl cun an hmu ding ih an thiltitheinak hmuahhmuah an zahpi ding;\nAn kut in an kâ an hup ding;\nAn hna a set ding.\n17 Rul bangin leivut an liak ding;\nLeilung ih băwkvâkpawl bangin.\nJehovah kan Pathian hnenah an hauhruang ihsin ṭih le khūrin an ra ding ih,\nNangmah an lo ṭih ding.\n18 Mawhsualnak ngaidam ih,\nA co mi ro a tāngsŭnpawlih thilsual tuah mi lan tatu, nangmah vek Pathian cu zo a si?\nA thinhengnak a kaitâng kumkhua lo,\nZiangahtile lainatduhdawtnak ah a lung a awi.\n19 Anih cun kan parah lainatnak a neisal ding ih,\nKan mawhsualnakpawl a cīl ding.\nKan sualpawl hmuahhmuah cu tifinriat thûk zetah na hlăwn ding.\n20 Hlanlaipi ih kan pupápawl hnenih sia na rak săm mi,\nJakob hnenah rinumnak le,\nAbraham hnenah lainatduhdawtnak na pe ding.


Doawknak Tualrawn Ih Um Ralhrang Pawl Ih Nupi In Pawngsual An Rak Tong – Meifar\nMarch 18, 2022 admin Myanmar 0\nRalhrang pawl lakah buainak phunphun a thleng. Bago, Taungoo ralkap sakhan ih um ralkap mipa le nunau cu an duhaw ih an umtlang ṭheu. Ralkap nunau cu nau a pai ruangah an pule pawlin sumpai ting 7 an pek hnuah a naupai cu an thlakter.\nRalkap sung ihsin thuthang phursuaktu in, “A naupai cu thla 4 a kim zo, nau thlak cu a duh lo. A pum khal a tum zo, ralkap an ṭuan laiah pasal neih an siang lo. Cun, himi thilthleng ruangah an pule pawl khal tlunlam upa pawlin an hna ihsin an ban thei ruangah a naupai cu an thlakter” a ti.\nRalbawi le ralkap pawlin ralkap nunau pawl cu sumpai an pe ih an itpi ṭheu thu khal a rel. “Ralkap nunau pawl cu an pule, an ṭuanpi mipa ralkap pawlin sumpai an pe ih pahnih lungkimnak in an ittlang. Hlawhhlang vekin an umter, kaphnih lungkimnak ih an tuahmi a si ruangah ralkap lakah cun theilo bangin an umsan” a ti.\nDoawknak tualrawn ih um ralkap ih nupi pawl khal an umnak camp sungah pawngsual an rak tong, ṭhenkhat cu ralbawi thawn an uire. Ralhrang nupi pawl lakah pawngsual tong le uire thubuai 5 aum zo ih an buaipi rero lai.\nRalhrang in ramsung thuneihnak an lak hi kumkhat lenglo a si zo, doawknak tualrawn ih an umnak khal kumkhat lenglo a si zo ih ziangtikah an tlungsal ding ti khal theih a si lo. Inn lam ihsin thuthangsia phunphun an theih ruangah an thinheng in an riahsia tuk tin Khit Thit Media thuthang sungah an tarlang.


Youtube ih a thil zir mi cu a thih nak ah a cang riangri | Falam Online Media\nYoutube ih a thil zir mi cu a thih nak ah a cang riangri\nAugust 13, 2021 Ni Hnem Sung\t0 Comments\nYoutube video toturial zoh phah in helicopter tuahtu India mino pakhat cu cangsual in a nunnak a liam.\nMaharashtra, Fulsawangi khuami, Sheikh Ismail Sheikh Ibrahim (kum 24) cu Tlawngkai clohsan in a uu hnen ih hnaṭuan a si ih tumtahnak tumzet neitu a si.\nSuahsemnak khua hmin ṭhatter ding hi a tumtah bikmi a si tiah a rual le pawl cun an sim. Beiseinak tumzet thawn “Munna Helicopter” tiih hmin a pe mi, kut thawn tuah cawp Helicopter cu kum 2 sung a buaipi.\nA rualṭha Sachin cun “3 Idiots film ih cangtupa Rancho (Aamir Khan) kha a ngai sang zetih amah vekin zo hman ih ruah ban lomi thil ropi ka tuah ding a ti ṭheu.”\n“Youtube ah zir phah in Helicopter tuah nak ding hrang thil ṭul pawl cu kum 2 sung a hawl khawm. Maruti 800 mawṭaw engine le thir a ser bet mi pawl thawn Helicopter a tuah suak mi a si” a ti.\nHelicopter cu India Independence nipi ah ropi zetin an khua pawl hmai ah a pholang tum ih August 10 zaan ah a rual le pawl hmai ah zam ter sin a tum.\n“A kai lai cu thinphang phah, thatho phah in kan zoh. Engine a ti nung ih a mei lam pangka her cak tuk cu a siat ih tlunlam pangka a khawng ngah. Tlunlam ih Pangka cu a kiak ih, cumi cun a hngawng a at tlek” tiah a hmun ih umvetu a rualṭha pakhat cun a sim.\nArualle pawl in hmun nai bik Siizung ah an tlanpi nan a thi suak tam tuk cu Siizung an thlen hlan ah a nunnak a cem.\n“Ni dang khal ah lukhuh le headphone bun in engine a ti nung sin ṭheu. Kandung baite khalah feet 5 luan tiang a zamter sin. Tlawngkai nihnih zaan ah final test nak a nei. Ziangruangah ti cu ka thei lo nan, khai zaan cu helmet le headphone a bun lo. Cutin, tlun hman a kai so man hlan ah cangsual in a nunnak a liam a si” tiah a rualṭha cun TOI hnen ah a sim.\nIsmail hi phun 8 ihsin tlawng a suak ih a upa workshop ah hnaṭuan a si. Thir tham in cooler, Thir bizu, cabuai tivek tuah phah in Thir hman/tham dan thei zettu a si.\nIsmail thih thu thawn pehpar in thusutding pakhat a um mi cu “Youtube ih thil kan zirsuak mi hi kan mah le kiangkap hrangah a him mi a si maw”?\n← Khuabawi le ho pawl in Nathrik-that-Sii a um lo mi an kap aw ter ciamco cu Phungki pakhat in a rak hro neknek hai\nChin ramkulh Fimzirzung ih Saya/Sayamah lamlam in Covid dokhamsii an dawt sak →


Thangthat Album 2 An Tuah Thok Sal - Chinland Today Media\nFebruary 15, 2018 6:20 am·0 comments\nHnamdang tong ihsin letcawp mi silo, Pathian hnen ihsi don mi, mai irawmsuak rori ih suahmi le phuah mi Thangthat le hlanawknak hla (praise and worship) album pahnihnak tuah dingin hla pawl an khawl thok rero zo tiin thu kan dong.\nThangthat Album a veikhatnak ih hla pawl hi Leitlun ramtin um Chin mi pawl ih sak duhmi siin Pathian ih a hman zet mi hla pawl tla an si.\n‘Thangthat Album pahnihnak hrang hla pawl kan khawlthok rero thlang. May thla hrawng ahcu hla kan nei kim thei ding kan zum. Tuikum sungih suahthei ding cu kan ruahsan zet’ tiin tawlreltu lak ihsin pakhat Salai Bawi Uk Thang cun a sim.\nThangthat Album pakhatnak sung ih hla ngantu pawl hi Chin mi hlangantu lakih santhar mino rinsanmi le hlathiam, John Lsl, Rajiv, Phun Zam, Ta Hniang Uk le a dang pawl an siih a saktu pawl khal santhar Chin mino ih Pathian tihzahtu le Pathian mi hman pawl an si.#


Vietnam Ramlak Ah Tarzan Ngai An Hmu – Meifar\nVietnam Ramlak Ah Tarzan Ngai An Hmu\nJune 30, 2021 admin Leitlun 0\nKum 46 mi Ho Van Lang cu ‘Tarzan ngai’ tin an ko, a sentet lai ihsin ramlak ah aum ih khuasung mipi pawl thawn an pehtlaihaw dah lo. Vietnam ral lai, 1972 kum ah American ralkap pawlin bomb an rak thlak ciamco.\nHo Van Lang tei inn khal bomb in a thlak ngah ih a nu le a unau 2 an thi. A pa in a upa thawn ramlak, hmun hlanpi ah a tlanpi ih an khuasa lanta. Ho Van Lang cu nauhak te a si lai ih leitlun ah minung dang an um le um lo khal a thei nawn lo. A pa khalin zianghman a sim lo.\nThingkung parah thlamte an sak ih an um. Thingtheirah phunphun, ramsa le khuaitizu tipawl an ei ṭheu, ramlak ah minung an hmuh asilen an ṭih tuk ih an tlan ciamco ṭheu tin ramtawi pawlin an rel.\n2015 kum ah khuasung ah an hruai thei, Ho Van Lang in nunau pawl a hmuh veten mak a tituk. Ziangruangah nunau le mipa kan um tikhal a theithiam hrih lo ih mipa-nunau cakhiarnak khal anei thei lo ti a si.\nA caancaan leh ramlakah an va tlanlut ṭheu ih khuasung upa pawlin an va lem ih an hruai sal. A upa Alvaro Cerezo in “Ho Van Lang cu naute vek a si lai, naute upa taksa sungih um a si.\nSia le ṭha khal a thethiam hrih lo, mi pakhat hi va sualaw ka ti asilen a sual ciamco hngal ding. Naute vek a si, sia le ṭha khal a theithiam hrih lo” a ti. Tu’ahcun mipi lakih tlanlen cu nuam a ti phahphah thlang.\nA Nupi A That Ih Covid-19 In A Thi A Ti\nAmai Fanu Rori Nupi Ah A Nei


New Delhi Ih Ka Mitthli - Chinland Today Media\nMay 7, 2010 6:04 pm·1 comment\nBy – Ukte\nKan Chinmi raltlan cennak hmunpi Thailand, Malaysia, Bangladesh, Nepal pawl ka tehkhin tikah India, New Delhi ih raltlanpawl hin harsatnak tawpkhawk zet nei in ka hmu. India daanhrampi ih raltlan zoh daan ding thu a rak um lo tikah New Delhi ih raltlanpawl hi ngaihsak le khawruahsak an hlawhlo nasa.\nA nini in, raltlan an pung vivo tikah buainak khal a tam sinsin. New Delhi Raltlanpawl ih cennak hmun hi New Delhi khawhnar lam kau ah a siih kan rualpa pakhat phei cun map khalah a lang banlo, hnawmhlawnnak hmunpi ti’n an ngan tiah capoh thungai in a sim hngehnge.\nNautatnak hi kan tuar theilobikmi pakhat a si ka zum, cuhnakih harsa ka tisawn lai cu thudik hliahkhuh tahrat ih minung sangtu bang ih inzohnak hi tuar tlak ka ti nasa. Ramsa sangtu bang ih inzoh caan ahcun thu tampi sim hai ka duh theu nan buainak lobak a hringsuak lo ding ti ka thei. Arpul thi bang fangih in zoh hman ah ka lungkim ko ding. Hnawmhlawnnak talah hlawn kan phu ding ka zum.\nThu ka lo sut ding, Kala midum tlangval polhraw rualin na nu rori a duhlo cing in an ihpi tum lai hmu bangta awla, na zoh men thei kem? Harsa zetih thla khat sung nisa senheng lakih na hlawhmi sumpai, inn luahman ih na pek felmi “na pe lo” lo ti bang sehla, ziangtin na sang let ve ding? asilole, lamzin ih na feh lai lo thawi tahratin na sumpai neihsun lo lak sak theh bang sehla ziang tin na um ding? Cun, ninghang le tlasam zetin hi na tawnmi harsatnakpawl palikpawl hnen ah sim thei awla, rak lo hnihsan men nungla ziang tin na tuah nawn ding..?\nKan beunak innpi le kan himnak lungpi khuiah a um ding ka ti rero. UNHCR cun kan thaw thawt acem lo nak ding ah rawl in fah, nunthar kan thoh theinak ding fang ah ram nuam ah in kuat asinan minung si cingih minung cazin ih khumlo UNHCR card ngahlo le bawmnak dawng theilopawl in humhimnak innpi an neilo.\nMipi bawmtu ding ih ruah mi palikpawl talin misualpawl ih kan hnar in phihsak lai an hmuh ahcun in run hram sehla ti’n saduhthahnak ka nei. Ziangasikhalle, kan thihlo ahcun kan him kan ti atul tlang. Sava ih a dehlomi arpawl cu ar vantha an si.\nMalaysia Operasi Kaihmi Mai Ram Ah Kuatsal Lo Ding\nHre Uk, Los Angles says:\non May 8, 2010 at 12:33 am\nDuhdawkmi u le nau pawl hi vek ih harsaknak nan tawn mi pawl rak thei ve tiah thinlung muril sungah ka lo tuar pi ve hai. Kan laimi pawl hi khui tawk kan thleng tik ah ka fim kuir a tul. Kan suaknak khua vek men ah neih lo ding. Kan laimi pawl cu kan dawng dah thei tuk ih mai liablity kan thei lo ruangah le Common sense kan nei dah ttheu lo ruangah harsaknak a ttul lo ah ka tawn can a tampi. Cucu Rangoon, Malaysia, USA khal ah el thei lo in ka tawn ring ring mi asi. India ih kan u nau pawl, cuti in nan um ih harsaknak an tawng ka ti duh mi asi lo. A tlangpi thu in ka rel duh mi sawn asi. kan laimi in fim (fimthiam) kan cu zo asi.


Bible Thianghlim - 1 PETER\nBibleThianghlim – 1 PETER\nA ngantu: Peter\nA siartu: Asia Minor sak lamih zumtupawl\nNgan kum: A.D. 62-65\nKawhhran cu a ram zawngin le a mipum zawngin a karhzai vivo vekin tiduhdahnak khal a sosang vivo. Zumtupawl cun Rom nunphung an thlun duh lo ruangah Rom uknak sungih zumlotupawl in anmah cu an hua (4:3-4). Cuvek tiduhdahnak in zumtupawl cu Asia Minor sak lamih um mi Ponṭas, Galatia, Kappadosia, Asia le Bithinia (1:1) rampawl ah a dawiṭek hai. Cuih rampawl an thlen hnu khalah Khrih thawn an pehtlaihawknak ruangah (4:14-19) le a dik mi tuah an duhnak ruangah (3:14) an tuar vivo thotho. Hih cakuat a dawngtu hi Jew-mi khal an tel ve ko ding nân, Zentelmi an tambik ding (1:18; 2:10; 4:3-4). Hih zumtupawl in thil ṭha an tuah vivo theinak dingah thapek an ṭul.\nApostol Peter hi zumtupawl hnenah hivek thapeknak cakuat ngan dingah Pathian ih hril mi a si. A rawngbawlnak lam tluanah Peter in tiduhdahnak nasazet a tuar ringring (Apo 4:3; 5:17-42; 8:1; 12:1-19). Curuangah Bawipa in amah a rak zirh mi cawngin anih cun thurawn ṭha a pe. Hi apostol hi a Bawipaih tuarnak rak hmungahtu a si ih, hih zumtupawl thapeknak ah dingfelnak ruangih Jesu-ih tuarnak cu zohṭhim dingah a hmang (2:21-25; 3:18-22).\nHi cakuat hi Peter in a nunnak cem a naih lamih a ngan mi a si. Khristian tiduhdahnak a sosanbik tikcu A.D. 62-65 hrawngih a ngan mi a si men thei.\nApostol in a cabu sungah tuarnak thu a sim leuhleuh (vei 16), asinan Pathian zangfahnak khal a phuanglang thotho. Rundamnak hrang (1:1-2:10), tuarnak hrang (2:11-4:19) le rawngbawlnak hrang (5:1-14) ih Pathian zangfahnak a reluar. A cakuat hi Pathian-ih mangbangza rundamnak thu in a thăwk (1:1-12) ih, an rundamnak ropi zulhin Pathian mi si dingin thupek 34 hrawng hmangin tha a pe hai.\nHi cakuat hi zumtupawl zumnak ah an din theinak ding le an din vivo theinak ding hrangih Pathian zangfahnak dik hi a pawimawh a si ti hmuhsaknak maktak a si (5:12). Himi Pathian zangfahnak thotho hin tuarnak lakah hril mi zumtupawl hnenah nehnak a pe hai.\nI. Thuhmaihruai (1:1-2)\nII. Rundamnak ih Pathian zangfahnak khan nun thianghlim ih nung dingin zumtu a hruai ding a si (1:3-2:10)\nIII. Tuarnak ih Pathian zangfahnak khan zumtu cu dik zetih tuar theinak a pe ding a si (2:11-4:19)\nIV. Rawngbawlnak ih Pathian zangfahnak cun zumtu cu tăngdawr zetih rawngbawl dingin a kaihruai ding a si (5:1-14)\n1 Jesu Khrih-ih apostol, Peter in, Ponṭas, Galatia, Kappadosia, Asia le Bithinia pengpawl ih a ṭekvai mi, mikhual vekih a rak um mipawl hnenah ca ka lo kuat a si. 2 Pa Pathian-ih theih cianak bangtukih hril mi nan si ih, Jesu Khrih thisen theh cotu dingah le thulung dingah Thlarau ih tithianghlim nan si.\nNan parah zangfahnak um sehla, nan hnangamdaihnak cu karh seh.\n3 Pathian le kan Bawipa Jesu Khrih-ih Pa cu thangṭhatin um seh, anih cun mithi lak ihsin Jesu Khrih a thawhsalnak zarah ruahsannak nung nei dingin a nasazet mi a zahngainak in in hring, 4 a ṭawihrál thei lo mi, a bawrhhlawh lo mi le a cuai thei lo mi ro nan co ding mi cu van ah ret cia-in a um. 5 Zumnak ruangih rundamnak, cān neta ah langter dingih timtuah cia mi cu co dingin Pathian huham ih kilven nan si.\n6 Atu ah a ṭul a si ahcun, harsatnak phun zakip ruangah cān rei lo te sung cu thinnain um hrih hman uhla, himi ah nasazetin lungawiaipuangin nan um. 7 Meisa ih hniksak cing hmanih a siatrál mi sui hnakin, a man a khungsawn mi nan zumnak hniksaknak cun Khrih a rung lăng tikah, thangṭhatnak, upatnak le sunlawihnak a thlengter ding. 8 Amah cu nan hmu dah lo nân, nan duhdawt. Atu ah amah cu hmu dah lo hman uhla nan zum thotho ih, nan zumnak ih a hmuitin mi nan thlarau rundamnak coin, 9 kâ ih sim thei lo mi lungawiaipuannak thawn nan ai a puang.\n10 Cuih rundamnak cu profetpawl in ngunngaih zetin an rak hliakhlai ih, an rak hawl. Nan hnenih a thleng ding mi zangfahnak cu an rak phuang cia. 11 Cuih profetpawl hnenih um, Khrih Thlarau cun Khrih ih a tuar ding mipawl le cumi hnuih sunlawih a si ding thu cu a theihter cia. Profetpawl cun cumi cu ziang a si ti theihsuah tumin le ziang tikah a thleng ding tiin an hawl. 12 Vancungmipawl in bih an hiar zet mi thilpawl van ihsin run thlah mi Thlarau Thianghlim thawngin nan hnenih thuthangṭha phuangtupawl hmangih atu ih nan hnenih an thăn mi thilpawl ah hin anmai hrangah si loin, nanmai hrang sawnah rawng an rak bawl a si ti kha cuih profetpawl hnenah phuanlăng a rak si.\nThianghlim dingih Kawhnak\n13 Curuangah hnaṭuan dingin nan lungthin timtuahin harhvâng uh, cule Jesu Khrih a rung lăng tikih nan hnenih a run ken ding mi zangfahnak parah nan ruahsannak zaten ṭhum uh. 14 Nan rak theih lo laiih nan hlanlai câkhiarnak vekih um loin, zawnlung mi fāte vekin um uh. 15 A lo kotu a thianhlim bangin, nannih khal nan nuntukhawsakdān hmuahhmuah ah thianghlim uh. 16 Ziangahtile, «Kei ka thianhlim ruangah nannih khal thianghlim ve uh,» tiih ngan a si.\n17 Cule thleidăn nei loin mi tin an tuah mi zulhih thu a ṭhentu, Pa hnenih thla nan cam asile, hi leitlun ih nan um sung hmuah amah ṭihzahten nan cān liamter uh. 18 Nan pupápawl hnen ihsi thurosiah hmangih nan ngah mi ṭhathnemnak nei lo nan nundān lak ihsin thil siat thei mi, sui le ngun ih tlen nan si lo ih, 19 sawisel ding um lo le bawrhhlawh kai lo tuufa no thisen vek a si mi, a sunglawi mi Khrih thisen thawi tlen nan rak si sawn ti nan thei. 20 Thungaiin Pathian in leilung hram a bŭn hlanah cuih Khrih cu a rak ruat cia nân, tuih cān neta lamah nanmai hlawknak ding hrangah a langter a si. 21 Nan zumnak le ruahsannak cu Pathian ih a ṭhumawk theinak dingah, Khrih cu mithi lak ihsin Pathian in a kaitho ih, ropitnak a pe. Amah zarah Pathian zumtu nan si.\n22 Thlarau zarah thutak nan thlunnak hmangin nan thinlung cu nan thiangfaiter zo ih, unau duhdawtnak taktak nan nei. Curuangah thinlung thiangten pakhat le pakhat nasazetin duhdaw aw uh. 23 A siat thei mi ci hmangin si loin, kumkhuaih a nung mi le a hmun mi, a siat thei lo mi, Pathian kamsuakthu hmang sawnin hrinsal mi nan si. 24 Ziangruangahtile,\n«Titsa hmuahhmuah hi hrampi vek an si ih,\nAn ropitnak hmuahhmuah khal hrampi par vek men a si.\nHrampi cu an vuai ih, a par cu a ṭil.\n25 Sikhalsehla Bawipaih kamsuakthu cu kumkhuain a hmun a si.»\nNan hnenih phuan mi thuthangṭha hi cuih kamsuakthu cu a si.\nA Nung Mi Lungto le Hril Mi Miphun\n1 Curuangah mi dang parih lungput siava hmuahhmuah, bumawknak hmuahhmuah, tiawkternak, iksiknak le mi dang relsiatnak hmuahhmuah cu bansanin, 2 nausen suakpek vekin, zianghman rawi lo hnawiti thiang, Pathian kamsuakthu hâl uh, cumi hmangin nan ṭhanglian thei ding. 3 Bawipa cu zangfahnak ih khat a si ti nan teh zo asile cumi cu hâl uh.\n4 Milaipawlih hnawn mi, Pathian bélte ih hril le a man a khung zet mi hnenah cun a nung mi lungto hnenih thleng vekin nan thleng. 5 Jesu Khrih zarah Pathian cohlantlak thlarau lam raithawinakpawl hlan dingin, nanmah rori khal a nung mi lungtopawl bangin thlarau lam inn, puithiam thianghlim si dingin sak rero nan si.\n6 Curuangah Cathianghlim sung khalah,\n«Ngai hnik uh, Zion ah\nKa hril mi, a mankhung zet mi, a kilih lungto pawimawhbik cu ka ret,\nAmah zumtu cu ningzahter a si hrimhrim lo ding,»\nti mi a um.\n7 Curuangah nannih zumtu hrangah anih cu a sunglawi a si; asinan a zumlotupawl hrangah cun,\n«Inn saktupawl ih an hnawn mi lungto kha,\nA kilih lungto pawimawhbik ah a cang,»\n«Amah cu bahnak lung le tlûknak lungpi a si.»\nThu an lun lo ruangah kamsuakthu ah an tlu ih, cumi ding hrangih ruat mi khal an rak si.\n9 Sikhalsehla thim sung ihsin amai tleu mak zet sungih a lo kotuih tlinzia nan phuansuah theinak dingah, nannih cu hril mi miphun, siangpahrang hrin puithiam, miphun thianghlim le amai mihleice nan si. 10 Hlanah cun Pathian-ih minung nan rak si lo, asinan atu ah cun Pathian-ih minung nan si; hlanah cun zahngainak nan rak co lo nân, atu ah cun zahngainak nan co zo.\n11 Ka duhdawt mitla, mikhual le khualtlawng lai nan si ruangah, thlarau a do ṭheu tu tisa câkhiarnakpawl ihsin thiarfihlimaw dingin ka lo ngen hai a si. 12 Zentelpawl lakih nan nundān cu mawi zetin si seh. Thil ṭhalo tuahhmang vekih an lo rel tikah, thil ṭha nan tuah mi hmangin thuṭhen dingih Pathian a rat ni ah amah cu an thangṭhat leh ding.\nUktu hnenih Tlukluh\n13 Curuangah milai tuah mi cīn le dān kip ah Bawipa ruangah tlulut uh, siangpahrang dān cu thuneitu sângbik a si khalle tlulut uh. 14 Thil ṭhalo tuahtupawl cawhkuan pek ding le thil ṭha tuahtupawl lawm dingin siangpahrang ih a thlah mi ram uktupawl hnen khalah tlulut uh. 15 Ziangahtile thil ṭha nan tuah tikah mi-âpawl in thei loih thu diklo an ṭawng mi dai ko nan tuah thei ding, cucu nan tuah dingah Pathian duh mi a si. 16 Mizalenpawl vekin um uh, asinan nan zalĕnnak cu sual khuhnak ah hmang loin, Pathian siahhlawh vekin um sawn uh. 17 Mi hmuahhmuah upat uh. Unaupawl duhdawt uh. Pathian ṭihzah uh. Siangpahrang cu upat uh.\n18 Sálpawl, ṭihzah zetnak thawn nan bawipawl hnenah tlulut uh. Miṭha le mizaidam hnen lawngah si loin, mihrohrangpawl hnen khalah tlulut uh. 19 Ziangahtile mi pakhat in Pathian a theih ruangah a tuar lo ding mi tuarin thinnatnak a tuar ṭenṭo asile, cucu Pathian lăwmtlak a si. 20 Nan tisualnak ruangah kutthlak nan tawn tikah, tuar ṭenṭo hman uhla ziang lăwmnak so a um? Asinan thil ṭha nan tuah ih, cumi ruangih nan tuar tikah, nan tuar ṭenṭo asile cucu Pathian lăwmtlak a si. 21 Ziangahtile Khrih khal in kan hrangih a tuar ruangah cuvek ti dingih kawh nan si. A kenehpawl nan thlun theinak dingah zohṭhim ding in tăn ta:\n22 «Anih cun sual a tuah lo ih,\nA kâ khalah hrăwkhrawlnak hmuh a si lo.»\n23 Mi in an zăwkzet tikah, a rak zăwkzet ve lo, a tuar lai khalah a rak hro ve lo, dik zetih thuṭhentu hnenah amah le amah a peaw sawn. 24 Cutin sualpawl lamih a thi zo mi kannih in, dingfelnak lamih kan nun theinak dingah anih cun amai taksaruangpum rori in thing parah kan sualpawl cu a phur. An vuaknak hriamhma in a lo tidam zo. 25 Ziangahtile nannih cu tuu bangin zinpêng nan rak zawh, asinan atu ah cun nan nunnak Kilvengtu le Tuukhāltu hnenah nan rak kirsal zo.\nNupi le Pasal Thu\n1 Cutivekin nannih nupipawl, pasal hrekkhat pawl in Pathian kamsuakthu lung lo khal hai sehla, annih cu thusimnak si loin, nupilepawlih nundān in neh an si theinak dingah, nanmai pasal hnenah tlulut cio uh. 2 Ṭihzah zet teih nan nundān thianghlim an hmuh tikah, neh an si ding. 3 Nan ceiawknak cu leng lam ceiawkdan, sámphiar simaw, sui thawi thuamawk simaw, hnipuan ṭha hruh simaw si loin, 4 hnipuan siat thei lo zaidamnak le thinlung tăngdawrnak in sung lam minung cu thuam sawn uh, cucu Pathian mithmuhah a hlú zet mi a si. 5 Ziangahtile cuvekin hlanlai ih nunau thianghlim, Pathian rinsantupawl khal in anmai pasal hnen cio ah tlulutin an rak ceiaw. 6 Sarah in Abraham-ih thu a ngai ih, amah cu bawipa tiah a ko, nannih khal thil ṭha nan tuah ih, ziang vek ṭihnungza hman nan ṭih lo asile, Sarah-ih fāte nan si ding.\n7 Cuvek thothoin, nannih pasalpawl khal, nan thlacamnakpawl khamih a umlonak dingah, theihthiamnak thawn nan nupipawl thawn cêngtlang uhla, bel kûai áwlsawn le zangfahnak nunnak ro lo copitu an si bangin upat uh.\nThil Ṭha Tuah ruangih Tuar\n8 Netabikah, nan zaten lungthin hmunkhatin um uh, pakhat le pakhat lainat aw uhla, unau vekin duhdaw aw uh. Thinlung nem nei uhla, nelum zetin um uh. 9 Thil ṭhalo cu thil ṭhalo in lehrūl hlah uhla, hmuhsuamnak cu hmuhsuamnak in lehrūl fawn hlah uh, cuhnakin mal rak sawm sawn uh. Ziangahtile malsawmnak ro co dingin Pathian in a lo ko a si ti nan thei. 10 Ziangahtile,\n«Nun a duhtu le\nNi ṭha hmuh a duhtu cun,\nThil ṭhalo ihsin a lei kilveng sehla,\nA hmur in hrawkhrawlnak ṭawng lo dingin kilveng seh.\n11 Thil ṭhalo tlansanin thil ṭha tuah seh.\nRemnak hawlin, dawi seh.\n12 Ziangahtile Bawipaih mit cu midingfel parah a fu ih,\nA hna cu an thlacamnakpawl lamah a tháwng.\nAsinan Bawipaih mithmai cun thil ṭhalo tuahtupawl a dokalh.»\n13 Cule thil ṭha tuahtupawl cawngtu nan si ahcun, zo in so a lo tina ding? 14 Asinan dingfelnak ruangah tuar ding nan si le, mithlawsuak nan si.\n«An lo hronak cu ṭih hlah uhla, a buai khal buai hlah uh.»\n15 Cuhnakin Bawipa Pathian cu nan thinlung in ṭihzah sawn uh, cule nan sungih a um mi ruahsannak nan neihnak săn a lo suttu pauhpauh hnenah nunnemnak le upatnak thawn sâng dingin rak tiar ringring uh. 16 Thil ṭhalo tuahtu si vekih an lo relsiat laiah, sia le ṭha theihnak thiang neiin sâng uh, cuticun Khrih ih nan umdān ṭha zăwkzettupawl cu ningzakin an um ding. 17 Ziangahtile Pathian remti zawng a si ahcun, thil sia tuah ruangih tuar hnakin thil ṭha tuah ruangih tuar cu a ṭhasawn.\n18 Ziangahtile Pathian hnenih in hruai theinak dingah, Khrih khal in sualpawl hrangah vei khat mi hmuahhmuah hrangah a tuar. Midingfel cun midingfel lo hrangah a tuar ih, taksa ah cun thah a si ko nân, Thlarau in a nungter a si. 19 Thawnginn sungih thlaraupawl hnen khalah cuih Thlarau hmangin a feh ih thu a phuang. 20 Cuih thlaraupawl cu hlanlai Noah san, lăwng timlam a si lai, Pathian in thinsaunak thawi a hngah hai lai ih, thungailopawl kha an si. Cuih lăwng ah cun mi málte, mi pariat nunnak lawng ti hmangin rundam an si. 21 Cumi in a hmuhsak mi baptisma cun Jesu Khrih thawhsalnak ruangah tuih cān ah rundam in kan um. Cuih baptisma cu taksa bawrhhlawh hlăwnhlohnak men si loin, sia le ṭha theihnak thiang neiin, Pathian lamih tiamkamnak hi a si sawn. 22 Vancungmipawl, thuneihnakpawl le huhampawl cu Jesu in amai thuthu ih um dingin a tuah hnuah, van ah a feh ih, Pathian kut vawrh lamah a um.\nPathian hrangih Nun\n1 Khrih cun a taksa in kan hrangih a tuar ruangah, nannih khal cuvek lungthin thawn thuam aw uh, ziangahtile taksa ih a rak tuar zotu cun sual a bansan zo a si. 2 Cuticun a tāng lai mi a taksa nunnak cān cu milai câkhiarnak lamah nung nawn loin, Pathian duh zawng lamah a nung sawn thlang ding. 3 Ziangahtile hi hlanih kan nunpi mi, Zentelpawlih duhzawng: fihnungza hursualtuahnak, câkhiarnak, zurîtnak, zu hmun năwmcēnnak, zu intlangnak, fihnungza milem nan biaknak pawl kha a liam zo. 4 Cumi ah anmah thawn năwmcēnnak ih nan um nawn lo ruangah danglam an ti ih, an lo thangsiat a si. 5 Minung le mithi pawl thuṭhensak dingih a tiartu hnenah an thuhla anmah rori in an thlĕn ding. 6 Cumi ruangah, milai dān in taksa ah thuṭhen sikhal hai sehla, Pathian duhzawngin thlarau ih an nun theinak dingah atu ih a thi zo mipawl hnen khalah thuthangṭha cu sim a rak si.\n7 Sikhalsehla thil hmuahhmuah cemnetnak cu a nâi zo; curuangah ralring uhla, thla nan cam theinak dingah thunun aw uh. 8 Cule thil dang hmuahhmuah hnakin pakhat le pakhat duhdawtawk hi uar uh, ziangahtile «Duhdawtnak in sual tampi a khuh a si.» 9 Phunzai loin pakhat le pakhat ṭha zetin mikhual awtăwn uh. 10 Mi tin in thilpek nan co fingfing bangtukin, Pathian zangfahnak lamzin phunphun kilkhawitu ṭha vekin pakhat le pakhat rawngbawlsak aw uh. 11 Jesu Khrih zarah Pathian cu thil ziangkim ah thangṭhatih a um theinak dingah mi pakhat khat in thu a sim asile, Pathian kamsuakthu a sinak vek rori in sim sehla, mi pakhat khat in rawng a bawl asile, Pathian in ti theinak a pek vekin bawl seh. Ropitnak le huham cu kumkhuain kumkhua tiang amai ta a si. Amen.\nKhristian Si ruangih Tuarnak\n12 Duhdawt mitla, nanmah hniksaknak dingih meisa vek tuarnak ra thleng mi hi, thil danglam zet nan parih ra thleng vekin lâu hlah uh. 13 Cuhnakin a ropitnak a rung lăng tikah aipuannak maksak thawi nan lungawi sinsin theinak dingah, Khrih-ih tuarnakpawl tuarpitu nan si ruangah lungawiaipuangin um sawn uh. 14 Ropitnak Thlarau le Pathian Thlarau cu nanmah ih a um ruangah, Khrih hmin ruangih mawhthluk nan tuar asile, mithlawsuak nan si. Annih lamah Khrih cu thangsiat a si ih, nannih lamah cun sunlawih a si. 15 Asinan nan lakih mi zohman laithat a si ruangah simaw, fifir a si ruangah simaw, thil ṭhalo tuahtu a si ruangah simaw, mi dang thu ih hrawlhawk hmangtu a si ruangah simaw tuar hlah seh. 16 Cuticingin mi pakhat khat in Khristian a si ruangah a tuar asile, a ningzak hlah seh, cuhnakin hi thu ruangah Pathian thangṭhat sawn seh. 17 Ziangahtile thuṭhennak cu Pathian sungkua ihsin thawh a cu zo. Kanmah ihsin a thawh hmaisak asile, Pathian thuthangṭha lung lo tupawlih cemnetnak cu ziang vek a si pei? 18 Cule,\n«Midingfel hman in rundamnak harsa zetin a co a si ahcun,\nPathian ngaihsak lo le misual parah cun ziang vek tak thleng pei maw?»\n19 Curuangah Pathian duhdān vekih a tuartupawl cun, thil ṭha tuah vivo in an nunnak cu Sersiamtu rinum hnenah ap hai seh.\nPathian Tuu Rual Cawm\n1 Nan lakih elder-pawl kha Khrih-ih tuarnakpawl theihpitu le a rung lang leh ding mi ropitnak co vetu ding pa kei, nan elder-pi hin tha ka pe a si. 2 Nan lakih Pathian tuu rualpawl kha kawhhran hotu nan si bangin câwm uh. Ti ding a si ruang men lawngih ti si loin, duhnak hrimhrim sawnin, a diklo mi hlawknak duh menah si loin thatho zetin rian sawn uh. 3 Nan kilkhawi dingah Pathian in nan hnenih a lo pek mi parah lal awter loin, tuu rualpawl ih zohṭhim ding mi si sawn uh. 4 Cule Tuukhāltu Lubik a rung lăng tikah, a ziamrál thei lo mi ropitnak lallukhum nan ngah ding.\n5 Cuvek thothoin, nannih minopawl, kum upadeuhpawl hnenah tlulut uh. A si, nan zaten pakhat le pakhat hnenah tlulut awtăwn uhla, tăngdawrnak thawn thuam aw uh. Ziangahtile,\n«Pathian in mipuarthaupawl a dokalh ih,\nMităngdawrpawl hnenah zangfahnak a pe.»\n6 Curuangah a tikcu teih a lo khaisan theinak dingah, Pathian kut cak hnuaiah tăngdawr uh. 7 Anih in a lo ngaihsak ruangah amai parah nan mangbangnak hmuahhmuah ṭhum uh.\n8 Nan doralpa Diabol cu a hûk rero mi kiosa bangin a deh ding hawlih a tawihvah rero ruangah, harhvâng uhla, ralring uh. 9 Leitlun hmun dangih a um mi nan unaupawl hnenah cutivek tuarnakpawl cu a thleng ve ti theiin, amah cu do uhla, zumnak ah dinghnget uh.\n10 Sikhalsehla zangfahnak hmuahhmuah ih Pathian, a sankhuk ropitnak co dingih Khrih Jesu ih a lo kotu khan rei lo te sung nan tuar hnuah a lo tuahṭha famkim ding ih, a lo tungding ding. A lo cakter ding ih, a lo hngetter ding. 11 A hnenah ropitnak le huham cu kumkhuain kumkhua tiang um seh. Amen.\n12 Nan dinhngehnak Pathian zangfahnak a dik a si ti theihter ding le tha lo pe dingin nan hnenah tawiten ca ka lo kuat. Cucu kan unaupa mirinum a si ti ka theihfiang mi Silas-ih băwmnak in tawiten ka run ngan a si.\n13 Nanmah thawi bangrepih hril mi, Babilon khua ih um nu in cibai a lo bûk. Cuvek thothoin ka fapa Mark khal in cibai a lo bûk hai. 14 Duhdawtawten hnămawknak in pakhat le pakhat cibaibûk aw uh.\nNannih Khrih Jesu ih umpawl hmuahhmuah hnenah hnangamdaihnak um hram seh. Amen.


Covid-19 Thuhla Le Kilkhawi Awkdan: K. Lalremthang – Meifar\nChinmi lakih zuknung cang hmaisa K. Lalremthang cu Pathian rawng a bawlnak Mizoram, Aizawl ah Covid-19 in a dam lo lawk, a nupi le fanau pawl khal an dam lo thluh nan Pathian zarah damnak an co thluh zo. A hmuhtonmi pawl cu in hlawmsal a si.\nK. Lalremthang in “Covid-19 lakih ralrin thiam theinak dingah sizungih in tuamhlawm dan le mahte ih tuamhlawm awk theih mi pawl a lo bawmtu dingah lo sim ve ka duh. Suahsemnak Chinram ah tufang hi hritlang a tam zet ti thu ka rak thei ih pawi ka ti nasa, dam lo mi pawl parah Pathian tidamnak thleng cio hramseh. Ka fim, ka thiam ruangah siloin, Covid thuhla, keimah ih tawnteh mi le hmuhdan run lo theih ter ve tha in ka ruat a si.\n(1) Natnak tihnung tuk a si lo: Covid-19 hi tuhlan ih kan rak hmeltheih vek ih positive cun thi ding mai vekih kan ruahnak kha kan thinsal a ṭul, ziangah tile nat tihnung vek a si nan thihnak ding a si cuang lo hritlang nat cikhat thotho tluk a si in ka hmu.\nNatnak dang nei cia lo hrangah tihnung a si hran lo, kakuai’sii (vaccine) an pe ko nan tumhnih la pawl khal an dam lo (positive) thotho. A damnak ding a sii taktak khal tutiang ah a suak hrih lo, asinan positive pawl za ih sawmkua le pakua aiih tam an dam thotho a si.\nMizoram ah tuisun ni tiangih hminsin mi ah; Minung – 14196 in an vei, Mi -10769 an damsuak zo ih, Mi – 57 in thihnak an tawng. Cun a thi pawl hi natnak dang nei cia an si deuh thluh hai. Curuangah Covid-19 ih thi ti hman hi lungkim um lo zuakzo a si. Sim duhmi cu enkawlnak tha nei tuk lo khalin nitin a sawmtel in a zatelin (Quarantine center) in an suak ringring a si.\nCuruangah na damlo khalle tih aw hlah Pathian zarah ni-10 bawr hrawngah cun ka dam ding ti hi ruat sawn aw, mi tampi khal an dam a si.\n(2) Nat tihnung a si nak: Natnak neicia pawl hrangah tih a nung deuh, zunthlum, thisensang, cuap tha lo cia, thawhah (pneumonia), kaileng na nei, cancer hi pawl hrangah hin a tih nung um deuh, asinan an dam thei lo a si lo, damsuak tampi an um thotho. Cun hrileng a si vekin kaiawk a awlnak hi a tihnung umnak a si ko. Curuangah ralrin kan tul nasa a si.\n(3) Natnak (symptom) a lang suahdan: Taksa kham, Luaksuak, Dangza/thip, Khuhkhuh, Rim thei lo, Sungdawk, Taksa/khawsik, hihi a tlangpi thu pawl an si. Positive si ih Symptom lang lo a um ih cui pawl cu sii ei lemlo khalin enkawl awkdan thiam cun ni- 7 sung hrawng ahcun an dam thei mai, ni-10 nak ah (test) an si theu.\nHimi ahhin eiin tha le (excer) bangtuk lo ih tuah hi a thupi in a tha. Natnak langsuak hrangah sii ei dan ding; Taksa kham, Taksa/khawsik ahcun Natsawk ei rero mai ding, hilam ahcun Dolo – 650 natsawk in pe. Luaksuak, luak taktak khal asile Luakreh si ei rero mai ding.\nKhuh /dangza ahcun Awmna si ei mai aw. Hilam ah cun (Budesonide) an pe. Cun Vaitamin-C, Vaitamin B.Complex le Omeprazole rilrawn lai ih ei ding an pe tel a si. Thil rim thei lo hi awh rei le rei lo an um ih, a rei lo pawl cu karkhat hlan ah an thei le ve mai, a awh rei deuh pawl cu karhnih zikte an awh ve nan lungphan ding a si lo, nuamte ten an thei le vivo mai a si.\n(4) Thawthawt dan (Pulse oxcymeter level): Himi hi a ceknak a um ahcun cek thei ringring a tha, 94 aiih a niam a si ahcun Oxcygen a mamawh thei a si. 95,96,97,98 hi thawthawt dan tha pangai an si. 93,92, a si ahcun sizung pan mai a tha bik. BP le khawsik khal cek thei ringring a tha a si.\n(5) Test-in Sizung pan mai ding: Kan nattir ihsin ziaum thei lo ih karkhat tlun kan na ih zuallam kan pan vivo ahcun a ranglam ih sizung feh kha kan himnak ding a si, asinan lungphan ding a si lo nat dang vekin Pathian zarah kan dam thei thotho ti kha thei ring ring ding.\nA pawimawh cu natnak raldotu a cak theinak dingah eiin tha a thupi, cun tihlum/tidai in tam a tha, Tikhu hip (steam) a tha, kutkholh fai , hmaituam that, suahvah tam lo hi a him bik a si. Ziang khalle ngan ding a tam lai nan kan duh tawk mai ding. Pathian thawn ziangkim titheih a si ti thei in Covid-19 hrilak ah nehnak co in nan dam tlang cionak dingah duhsaknak thawn ka run ngan mi a si. Pathian in lo kilveng hram seh ka lungawi”.


Pehzomtertu pawl - Chinland Today Media\nMay 4, 2009 11:09 am·0 comments\nZiangahtile Bawipa ih Thu cu nanmah ih hnen ihsin Masidonia le Akhaia peng khuazakip ah a thlen lawng si loin Pathian nan zumnak thu cu khuaza ramkip ah a thang a si. Kanmah ih sim rero hman a ttul lo. -1Thesalon 1:8\n– 1Siangpahrang 16-18\n– Luka 22:47-71\nMarket ih thilzuar thiamtu pawl in thil a tthatzia rualpi pawl ih simrel sak hi cawngia (advertising) tthahnem a si ti an thei. Company tampi cun an thil suahmi hmangtu hrekkhat kha namuna suahmi thil pawl alak in an pek ih innsang le rualpi pawl hnenah cuih thil ih tthatzia simsin dingin an fial. US ih company tumpi pakhat cun an thil suahmi le thil leinak lethmat pawl kha connectors timi midang simsaktu minung 725,000 hnenah kumtin an kuat.\nJesuh Khrih ih thuthangttha cu company thilsuak hnakin a ttha sawn. Cumi cu Pathian in minung pawl thawn a nung ih a cakmi pehtlaihnak an neih theinak dingih a tumtahmi a si. Thuthangttha cu tahtthim tlak nunzia le hmurka in midang hnenah zemdarh a si. Paul in Thesalonica khua ih zumtu pawl hnenah an nun daan in thuthangttha an phuanmi parah a lawm. “Bawipa ih Thu cu nanmah hnen ihsin khuazakip ah a thleng…..kanmah ih sim rero hman a ttul lo” (1Thes 1:8) a ti. Nan zumnak thuhla a theitu pawl in ziangbangtuk in milem nan tlansan ih a nungmi Pathian rian dingah nan pan ti an sim” (v. 9).\nPofessor pakhat in, “Kan thinlung in thotertu thurel cu minung daan a si,” a ti. Pathian zaangfahnak cu midang hnenih in Ruundamtu ih thu kan simnak ah kan thinlung in thoter biktu a si.\nJesuh in ziangti’n in ruun timi leitlun ah ka sim ding,\nNunnak thar ziangti’n in pek;\nKa thei fiang, na zum ahcun,\nKa hnenih i pekmi a lo pe ve ding.\nKhrih in an hrangah ziang a tuah ti na sim duh asile\nna hrangih a tuahmi sim aw.


Pu No Than Kap cu a nunnak hrang tiang phan sak um | Falam Online Media\nPu No Than Kap cu a nunnak hrang tiang phan sak um\nMyanmar mipi` Dorallian a simi SAC ralhraang kaihhruainak hnuai ah Pu No Than Kap meeting a kai ve mi thuthawn pehpar in soiseltu le Dalan pakhat vekih hmutu an tam tikah a nunnak hrang tiang phan sak a um ti`n Chinmi lakah thu a leng.\nPu No Than Kap cu CNLD sungtel pakhat si phah cingin UEC meeting ah tello dingih party thusuah ziangah siar loin meeting nakih a va tel thotho mi le mipi` dorallian SAC ralhraang hohami meeting ih a va telmi hin Chin mipi lung a tong lo zet.\nSAC ralhraang haihotnak hnuai ih tuahmi UEC meeting a kai mi thu ah “thu kan theih dan vek a si le tuisun ih tuahmi UEC meeting ah Pu No Than Kap a tel ve. Meeting ah tello dingin simthannak kan nei. Ca khal kan kuat. Nan, ziangruangah meeting a va kai thotho ti cu kan thei loih kan mah lam khalin zingzoinak kan nei rero lai” tiah May 21 UEC meeting ih a tel thu thuthang a suak veten CNLD Chairman Pu Ngai Sak in a ṭongsuak.\nMeeting kai thu online ih a darh hnu ah amah Pu No Than Kap cun CNLD aiawh in a kai lo thu le March thlacem lam ah CNLD party in suahnak a dil zo thu a tarlang.\nCukhalcu awkam men siloin March 31 ni khenmi CNLD official caphek a tarlang ih party ihsin suahdilnak ca ka theh lut nan remcanlonak ruangah zung lam in an hmu hrih lomi a si a ti.\nMeeting kai thu khalah “Hnaṭuan thudang thawn Naypyidaw ka thlen laifang a si ruangah ṭuanpi rualpi pawl ka va cibai phah men mi sawn a si” a ti.\nPu No Than kap cun cutin simfiahnak a nei nan rampihuap hminthang BBC tiangin meeting a kaimi thu pholangnak a nei tikah SAC ralhraang huatnakih ciahkhatmi mipi tamzet lung tong loin a nunnak hrang tiang phan sak a um tiah Chinmi lakah thu a leng a si.\n← Falam ah Covid – 19 nat nei thar hmubet\nKaihkhih tuar Falam mino pawl cu Voi 10nak Thuṭhenzung ah suahpi →\nParalṭha Biak Lawm Cuang ih thih thu cu April 10 lawngah theihsuah a si\nApril 10, 2021 Ni Hnem Sung 0\nChinram ah SAC ralhraang le CDF/PDF kapaw (31 May 4pm update)\nMay 31, 2021 May 31, 2021 Ni Hnem Sung 0


Nulepa Cawmtu Mino Cu Mipa 2 Bike Thawn An Phurawk Ruangah Tin Ralhrang Pawlin An Kap That – Meifar\nDecember 16, 2021 admin Myanmar 0\nRalhrang pawlin November 18, 2021 ah ramsung bike mawngdan daanthar an rak suah ih an daanthar cu “Bike pakhat ah mipa pahnih phurawk a ngah lo, nunau dungah mipa toin phurawk a ngah lo. Mipa dungah nunau to cun phurawk an siang. Nunau le nunau phurawk cu a ngah” tin daanthar 4 an suah.\nDoawknak tualrawn deuh hmun ṭhenkhat ahcun himi daanthar hi an hmang rero zo. December 14, 2021 ah Sagaing, Shwebo khua ah mino kum 17 mi Ko Htun Lwin Oo le a rualpa cu bike in an phurawk ruangah ralhrang pawlin an rak kap ih bike mawngtu Ko Htun Lwin Oo cu a thi.\nTualsung mi pakhat in, “Ko Htun Lwin Oo ih semsuahnak khua cu Kawlin a si, Shwebo ah thilphur thilthiar in hna ara ṭuan ih a nulepa a cawm. Mino kum 17 mi lawng a si lai, bike mawngtu a si ih ralhrang pawlin an hmuh veten an kap that. A dungih to Ko Pyi Sone Oo cu an kai ih hmundang ah an hruai” a ti.\nKiangkap um mithmutu pawl khalin mipa pahnih bike thawn an phurawk ruangah an kap, thu khal an sut lo an ti. “An kahnak hmun hi check-gate khal asilo, ralhrang pawl cu hnipuan pangai in khuasung ah duty in an vak. Bike thawn phuraw mino 2 cu thu khal an sut lo, PDF tin rinhlelnak nei in an dingter lo. Hnaṭuannak ihsin tlung an si ih an hmuh veten an rak kap hngal, hitin ralhrang pawl an cangvai cu kan cohlang thei lo lawlaw” a ti.\nRalhrang in bike mawngdan daanthar an suah hnu ihsin Shwebo ramsung ah bike phuraw mipa 5 an kap that zo. An kaihmi Ko Pyi Sone Oo ih thuhla cu tutiang theih a si lo, a innsang pawlin an pehtlaih thei lo ih khuitawk hmun ah an hruai ti khal an thei lo.\nThailand Ram Ah Kawlram Mi Bike Accident In A Thi


Pathian thawn Feh tlang - Chinland Today Media\nDecember 27, 2012 12:32 am·0 comments\nBible Siar Ding: Seemtirnak 5:21-24\nEnoch cu Pathian thawn kum 300 an um tlang.\n– Seem. 5:22\nTualleng tlawngta nauhak pakhat a nu le pa thawn lam an feh tlangmi na zoh dah maw? A caang ahcun a nu le pa man thei dingin a kal rang ciam co ih a caang le an hmai ah tlan in ka nu le pa in in naih maw ti’n a zoh ttheu.\nMi pakhatkhat thawn lamzin feh tlang tikah ziangmi a thupi? A pakhatnak ah feh tlang thei ding cun kan thlen duhnak ding hmun a bang awk a ttul. A pahnihnak ah feh tlang thei ding cun an pahnih in hmun pakhat ih an um tlang a ttul, hmai ah rak tlan tivek le dunglam ah taangta tivek a ngah lo.\nPathian thawn kan feh tlang theinak ding khalah cuvek in a si ve. Sualsirnak thawn kan fehnak ding hmuitin kan thlengh a ttul, ih sualnak dung thlun nawn lo a ttul, cumi ai ah Runtu Bawi dung thlun a ttul. Cuti’n Thlarau Thianghlim in lam in hruai ding a si. A hmai ih kan rak tlan cia tikah le thlun lohli loin dungih kan taangta tikah harsat buainak a thleng.\nImmanuel Pathian cu kan hnenah a um ringring. Ziangti’n Amah thawn kan feh tlang ding timi cu Amah thawn kan um asile timi parah a tthum aw.\nImmanuel Pathian, na hmai ah ka rak tlan, asilole na dunglam ah ka taang ttheu ti ka thei aw. Sualsirnak le thuthlunnak thawn Nangmah thawn feh tlang thei dingin in bawm hram aw.\nTuih zarhkar sungah ziangti’n Bawipa hmai ah ka tlan hla, asilole A dunglam ah ka taang hla? Tuni ah Pathian thawn feh tlang thei dingin ziang ka tuah ttul?


Chin pacak misualthiam Salai Tial Thang mitthli a Tla (+ ONE: BAD BLOOD full fight) - Falam Online Media\nChin pacak misualthiam Salai Tial Thang mitthli a Tla (+ ONE: BAD BLOOD full fight)\nChin pacak misualthiam Salai Tial Thang cu, tuni, February 11 ih One Championship : Bad Blood sualawk nakah a cangsual ti`n nehnak khal coterlo, sung cuang si loin referee in sualawknak a ti tawp.\nPuaipi ṭanthok nakah Indonesia rammi Sunoto thawn an sualaw ih, minute 1 hman kim hlan ah Tial Thang in a khuk thawn a sawh mi cun a bawr ah a sawh ngah ti`n referee in sualawknak a ti cawl lawk.\nMMA sualawknak ah serh humhimnak Bawr khuh (Cup Groin Protector) an hmang tlangpi ih, Tial Thang ih khuk sawhmi cun a bawr khuh a hnor ih a paang ah a sawh ngah sawnmi si in a lang. Amah Tial Thang khalin a paang/pum ah a si ti`n referee hnen ah a sim. Akap ih zohtu pawl khalin a pum a sut mi a si ti`n an rak au.\n← Falam peng Doawknak ah SAC ralhraang 5 thi\nPacak Salai Tial Thang tei` sualawknak cu Diriam umlo zetin Tawpter →


Zumtu, Zumlotu, Zumtu Siter - Chinland Today Media\nJanuary 6, 2013 12:15 am·0 comments\nBible Siar Ding: Matthai 25:1-13\nCule fala aa pawl cun fala fim pawl hnenah, “Kan mei-inn an mit cuahco thlang, nan zinan in tthen ve uh,” tiah an dil.\n– Matt. 25:8\nNauhak pawl in, “zumtu siter” timi lek an nuam aw. An khuaruah pawl in hnihsuahnak tampi a suahter ih a caangcaang ahcun thil dik (reality) ihsin harsatnak an theithiam ngah. “Zumtu siter (make believe)” timi leknak hi nauhak pawl hrangah a tthami leknak cu a si ko nain upa pawl in Pathian thawn pehtlaih awknak ih an ti awkter a si ahcun cumi cu ttih a nung.\nHih thuanthu tawi sungih zinan timi in Thlarau Thianghlim a langter asile fala aa panga pawl cu Christian sinak sungah an nuam aw ko nain an thinlung cu atak in a thlengh aw ngaingai lo. Hmakhatte zohnak ahcun fala fim panga pawl cu mai’ zawn lawng ruattu vek an bang. An nun daan zia cu midang hnenah siangzet in na neihmi va hlawm aw, timi thawn a kalhkeh aw. Sihmansehla Thlarau Thianghlim cu zo hnen hman ah va pek theihmi a si lo. Mikip in Pathian hnenah pumpak in an pan a ttul – mi pakhatkhat hnenah kannih ih pek theimi thil a si lo.\nKan innsang asilole kan rualpi pawl in anmah le anmah Christian ti’n an ko aw thei men, sikhalsehla pumpak in Mopa hnenih an pan lo a si ahcun fala aa panga pawl vekin an si ve ding. Duhnungbik kan tuah sak theimi umsun cu “zumtu siter” timi lek rero loin anmah bulpak hrang rori ah Jesuh Khrih kha i Runtu le ka Bawipa tiih pom thei dingin thapeknak hi a si.\nBawipa, mi dang pawl kha an thlarau nun a dik lomi ih humhimnak hawl ko a tuahtu si lo dingin in bawm aw. Mopa thawn tong aw dingin ziangti’n tha ka pe thei ding ti in hmuh aw.\nZo in so ka mei-inn ih zinan cawi in dil? Ziangti’n Jesuh thawn pumpak ih ton awknak nei dingin ka bawm thei pei?


Serie A : Genoa vs Juventus ( Thlirnak ) – Times Of Chinland\nSerie A : Genoa vs Juventus ( Thlirnak )\nMarch 17, 2019 Times Of Chinland Sport 0\nTuizan ,March ni 17,Myanmar 6 pm ah Serie A round 28nak hrang Genoa cun Juventus an rak mikhual dingih puai zohnuam zet a si ding. Tui dinhmun ah Juventus hi hmat 75 thawn Serie A hmaihruaitu an si ih sung puai an nei hrih lo.Cutilai in Genoa cu hmat 30 thawn table 15nak ih um an si ih league niamsawn tlak an tum lo zet.\nJuvnetus hrang C.Ronaldo colh pek a si ih Matuidi le Chiellini khal cawl thutthi thei an si thu Coach Allegri in a rel.\nJuventus coach Allegri cun ,”C.Ronaldo in colh hahdam a tul ih Genoa ah ka hruai lo ding.Matuidi le Chiellini khal cawl thei dinhmun ah an um.Zuamawknak ziangkim a sosang tuk thlangih team kan remthiam a tul tuk.Genoa thawn kan lek ding cu a harsa zet dingih hmaisa sawn kan innpi khalah hmat 1 te lawng kan rak hmu thei.Curuangah kan zuam nasat cu a tul ding a si,” a ti.\nGenoa le Juventus hi Turin ah an rak lek zo ih 1-1 thawn an duhtawk aw.Tui tum hi Serie A puai hrang avei 2nak ding a si ih nehtu ding relcia a har.Puai 11 vial lek ding um thlangah Juventus in champion an duh cun nehnak an co a tul ih Genoa khal league niamsawn ih tla lo dingin an zuam nasat a tul ve.\nSerie A puai dangah Milan Derby a um ih tuizan lole thaizing Myanmar 2am ah AC Milan le Inter Milan an do aw ding a si.\n2019 Nunau World Cup Ah Ballon dO’r Laksawng Ngahtu Hegerberg A Tel Lo Ding\nLaliga : Real Betis vs Barcelona ( Thlirnak )


Phunhra Camibuai Phitu Pawl Hrang Lungawiza Thuthang - Chinland Today Media\nMay 19, 2017 3:42 am·0 comments\n2016-2017 fimzir kum ih phunhra camibuai phitu pawl hrangih lungawi um za thuthang cu hiti’n a si. An phitmi subject zate ti theih in moderation an pek tiah Myanmar Pyinya-yee-hmu zung ih Saya U Ba Thein cun a sim.\nSaya U Ba Thein thusuhnak ah “tuih kum cu cozah thlengawk le ziangziang thawn nauhak pawl kha daan khoh tuk ih ti lo dingin thu kan pek.\nMyanmar-sa tla cu a hlan vek ahcun moderation kan pe dah lo na’n tuih kum ih phunhra camibuai phitu pawl hi an vanttha cuang tiih sim theih a si.\nKanni khal tlun lam ih in fial mi a si. Moderation hmat baan dingih tuah dingin in sim. Cu ti a si tikah tuih kum cu Myanmar ram pumhuap ih phunhrang ong zatek cu 50% a luan ding tiah zumnak ka nei” tiah a ti.\nCun, moderation hmat theih a theih maw.. ti thusuhnak ah “punghman cun result suah ding caan zarh hnih duh ih tlangzarh a si ttheu. Asina’n tu’i ttum cu nauhak pawl lungawinak ah ka lo theih ter mai ding. Myanmar-sa hi hmat (38) ih moderation pek a si. Hi Myanmar-sa hmat hi phunhra camibuai thuanthu ah kan pek hmaisabik a si.\nEnglish hi hmat (34), Mathematics hi hmat (38) ih pek a si ih cuih hlei ah a hleifuan in hmat (10) komsak bet a si tikah an ong thluh cio ko ding tiah ka zum.\nGeography, History, Chemistry, Physics le Seikkyiak Myanmar-sa pawl hi hmat (36) ih pek an si ih Biology hi hmat (34) ih pek a si.\nEconomics lawngte moderation pe lo dingin relcatnak kan nei. Ziangah tile Myanmar ram ih Economy lam ah mino tete pawl in an sunlawih/sunsak ding kan duhsak ruangah a si” ti’n a sim.#


Pu Zahre Lian Ih Thuanthu Tawi Lawrkhawm Part 1 - The Chin Times\nThe Chin Times > Blog > Lawrkhawm > Cahram > Pu Zahre Lian Ih Thuanthu Tawi Lawrkhawm Part 1\nSuahsemnak le Tlawngkainak\nA pa Pu Thang Tin Lian in a fapa pawl cu tlawngkai dingin a fial hai nan a fanu pawl cu a rak siang hai lo. Pu Za Hre Lian cu kum 5-6 a kim tik ah Tlauhmun Primary School ah tlawngkai a thok ve. 1933 ah Government Middle School, Falam ah a rak kai ih Kawlca cu zir a rak si hrih lo tikah a rak zir lo. Asinan, a pa Pu Thang Tin Lian hi Kawlca in phunsarih tiang ongmi a rak si ruangah Kawlca na zir a tul a rak tiih tuition zirhtu pakhat a laksak ih Kawlca a rak zir ve. 1938 ah Maymyo ih Government High School ah a vung kai thok. Kawlca a vung thiamzet ih 80% hnakih mal hmat a ngah dah lo. Kumhnih a vungkai hnu ah Phunsang Tlawng luhtheinak (Matriculate) a ongih 1940 ah Mandalay ih college pakhat ah a kai.\nFimthiamnak Hawl ah Ke in a feh;\nJapan pawl in kan ram an ra siim ruangah kan ramah harsatnak tampi a thleng. Phunsang Tlawng tlawngtapawl cu thlunter thluh an rak siih, Pu Za Hre Lian khal Falam lam pan in a rak tlung ve. 1942 ahkhan Japan pawl in Yangon ah bomb an thlak ih Pu Za Hre Lian cu India lam feh dingin timlamnak a rak nei. India ih British Military Academy kai thei dingin feh tum cu a rak si. Falam cun ke in a pok suak ih nilitnak ah Tidim a rak thleng. Tonzaang pal phah in India ramri lam pan in a feh vivo. Mi-uk Pum Za Mang ih umnak inn ah zaankhat a rak riak. Kaphi Lui timi hmun a thlengih cuih sin India cu Jeeps thawn feh a theih ruangah ke ih a feh tulnak cu a cem ih a thaw a rak suakzet.\nIndia Ralkap Hotu A Tong;\nLucknow ah ralkap tlawng kaitheinak luhnak camibuai cu tuahzik a siih, hi zuamawknak ahhin mino thatha, thluak thatha lawnglawng zakhat lenglo thawn zuamawk ding a si. A ongtu cu ralbawi tuan zirtu officer (cadet officer) ah ret an si pei ih, British Indian Army in 380 Rupees cu thlakhat ah a pe ding ti a rak si. Hi zuamawknak ahhin kum 18 hnuailam a rak ngah lo ih Pu Za Hre Lian cu kum 19 a rak si. Hi zuamawknak ahhin sinak pathum an ngah theimi a um ih British Indian Government ih lungkim mi a si fawn. Cu pawl cu Ralbawi (Colonel), Ralbawipi (Lieutenant Colonel), Deputy Commissioner all appointed by the British Indian government. Hi zuamawknak ahhin mipum sawmli lawng an la ih cumi sawmli lakah Pu Zahre Lian hi a rak tel ve.\nRalbawi (The Colonel), board chairman a simi in “Zahre Lian nangcu a tlunlam ih pathumpawl na kai thei thluh” a ti. Vansiat le malmak ah a si bik kei cu harhdamnak lam an zohsal tikah Pu Za Hre Lian cu a rak tling saal lo. A rualpi pawl in doctor nawhthuhpe dingin ruahnak an pe cio ko nan cuvek cu thil tha a si cuang lo ding, cun, dik lo ih hnatuan ka duh lo a rak tiih a rak el-hai. Selection Board Secretary Mr. Cohen cun, Burma ih tlung saal dingin le harhdamnak zohfel hnu ah Lucknow ah hungsal dingin ruahnak a rak pe. Asinan ralkap hotu (Adjutant General) ka ton hlan lo ti’n tumruh takin New Delhi lam pan in a suk thla vivo.\nRangleng thawn a office cu a feh, asinan, sangka kiltu in innsung ih luh le ralkap hotu vung ton ding cu a rak siang lo. Kan ram ah harsatnak Japan pawl in an thlen thu le hmun hlapi ihsin ra-mi a si thu cu thinsaute’n a sim rero ih Ralkap hotu cu a tong thei tariai. Nisa lingkheng lakah ke thawn ka hung feh ih ka mit a sen thluh, himi ruangah ka harhdamnak a tha lo in tiih tlawngkainak dingah in duhsal lo a si. Cun, doctor nawhthuh pek le ka duh fawn lo tiah Ralkap hotu cu a sim fiang. Peh lai ding…\nNext Article Formal Chin Affairs Minister Pu Zahre Lian Thuanthu


Ralhrang Pawl Ruangah Ralzaam Nufa An Thi - News and Media\nShan State, Kutkai Township, Zup Awng raltlan camp cu ralhrang pawlin bomb in an kap ih raltlan nufa an thi. June 17 zinglam nazi 11:00 hrawngah ralhrang pawlin raltlan camp cu bomb in veithum an kap, himi sun ah doawknak zianghman aum lo nan ralhrang pawlin raltlan camp cu an kap hrim.\nJune 16 ah KIA le PDF tangtlang in Karlai khua kiangah ralhrang pawl an kap. A thaisun June 17 ahcun kahawknak aum nawn lo nan ralhrang pawlin raltlan camp cu bomb in an kap ih raltlan nufa an thi, hliamtuar pakhat aum. Himi raltlan camp sungah mipi ralkap MNDAA pawl an rak um dah, thla reipi sung an um hnuah hmundang ah an thawn’aw. Raltlan nufa cu kum 56 mi Daw Naw Lai le a fanu tlawng sayama Daw Naw Naw (kum 28) an si ih June 18 zinglam nazi 11:00 ah an vuiliam.\nHliamtuar pakhat cu putar kum 82 mi U La Aung a si ih a hliamtuar a nasa tuk ruangah a dinhmun hi a ṭha lo. U La Aung cu a fanu in a cawm, a fanu cu lo hnaṭuan ih eihawl a si ih an harsa tuk. U La Aung tuamhlawmnak ah bawm an ṭul zet. Ralhrang pawl cu Karlai khua ah umhmun an khuar lawk, khuasung mi ṭhenkhat an kai ih lamzin khihhmuhtu ah an hruai hnuah an suahsal. Crd – MF\nTanghra Result A Soisel Ruang Ah An Tlaih


Mindat-CDF In Ralkap Tlan Pawl An Kilkhawi Hnuah Lai Meithal Thawn Mindat Mipi An Kilhim Ve – Meifar\nJune 12, 2021 admin Lawrkhawm 0\nMindat mipi kilhimtu PDF pakhat in a thilton cu hitin a tarlang; “Kan hnenah ralkap ihsin tlansuak ṭhenkhat an khuasa, thlakhat zikte hrawng an um zo. Kan soisa lo ih hridai thawn khal kan tawnbet lo.\nZalen zetin kan umter ih kan rawlei vek kan eiter. Kiltu cu kan ret ringring, kuak le zufa (ခေါင်ရည်) khal kan theitawkin kan pe. Chi Chaung ih CDF pawl Kanpalet lam ih umhmun an va khuar laiah ralkap in hmun 3 in in ra kulh, dungsip ṭul dinhmun ah kan um ih khuasung mipi putar, pitar, nauhak tete khal khua suahsan in ramlak ah an tlan.\nKan hnenih um ralkap pawl khal kan kilkhawi a cang thei nawn lo ruangah kan theitawkten thawng 50 ciar kan pe, an lamzin man ah tin kan pe ih an mithmai cu a nuam lo zet ti a theihtheih. Cutin kannih cu dunglam ah kan sip, khua pakhat kiangah umhmun kan va khuar ih kan hnenih um lawk ralkap pawl cu kan hmusal.\nṬhenkhat in mipi bungrua pawl an phursak, ṭhenkhat in Lai meithal an keng ih khuasung mipi raltlan pawl an rung hruai cu kan mangbang tuk. “Nan tlung hrih lo maw?” tin ka sut ih “Hitin rawl in petu khuasung mipi pawl tanta in kan feh thei lo, hmunhimnak an thleng hnuah kan tlung ding” in ti.\nKa nauhak lai ih Vietnam raldo zuknung ka zohmi ka vun mangsuak, a cangtu cu Arnold a si. American ralkap a si ih Vietnam raldo dingin a poksuak, asinan Vietnam mipi pawlin an rak kilkhawi ih an hnenah aum. Cumi hnuah aumnak Vietnam mipi pawl cu arak kilhim sal.\nKa thiltonmi ruangah himi zuknung ka vun mangsuak. Tu’ahcum kan hnenah kan umter ih Lai meithal khal pakhat ciar an keng, a hlanah cun kan rak zum lo. Ṭha zetin mi kan kilkhawi asilen kan hnenah an ra kirsal ti cu ka zum zo, an kut ah an meithal ngai a thleng ding caan a rei nawn lo” tin a tarlang.